MPM bidas desakan kumpulan hak asasi hapus SOSMA

Oleh Ainul Illia Meor Suzurudin

BANGI, 21 Syaaban 1444H, Selasa – Majlis Perundingan Melayu (MPM) tidak bersetuju Akta Kesalahan Keselamatan (Langkah-Langkah Khas) 2012 (SOSMA) dimansuhkan, seperti mana gesaan  Rakyat Malaysia Menentang Hukuman Mati dan Penyeksaan (Madpet) serta kumpulan badan peguam lain.

Pengerusi Biro Politik Dan Kepimpinan MPM, Shahbudin Embun berkata, SOSMA adalah salah satu instrumen pencegahan jenayah keganasan bertujuan memelihara keselamatan dan ketenteraman awam serta kedaulatan kerajaan.

“Selepas Akta Keselamatan Dalam Negeri (ISA) dimansuhkan beberapa tahun dulu, maka sudah tiada ada lagi benteng undang-undang yang dapat mengantikan keberkesanan tindakan pihak polis terhadap penjenayah tegar yang menganggu gugat keselamatan negara.

“Sekiranya SOSMA dihapuskan, kami ibaratkan tiang seri keselamatan undang-undang telah dicabuli dan amat berbahaya pada negara.

“Jika kerajaan terdahulu telah membuat kesilapan besar dengan menghapuskan ISA dan jika Kerajaan Madani ini tunduk pada tekanan, kami tidak bersetuju sama sekali,” katanya kepada Ismaweb.net.

Shahbudin menyatakan, MPM kesal dengan desakan kumpulan hak asasi yang mahu Menteri Dalam Negeri, Datuk Seri Saifuddin Nasution Ismail meletakkan jawatan atas kegagalan menghapuskan SOSMA.

“Menteri Dalam Negeri telah menerangkan bahawa beliau akan membuat beberapa engagement dengan kumpulan-kumpulan tertentu demi mencari formula terbaik supaya SOSMA dimurnikan lagi bukan dihapuskan sama sekali.

“Kami faham bahawa pihak PDRM amat memerlukan Akta SOSMA ini demi melaksanakan tugas dalam kes-kes jenayah tegar yang sukar dilaksanakan melalui Akta-Akta Jenayah sedia ada,” katanya.

Mengulas lanjut, Shahbudin berkata, beliau tidak mahu melihat sesuatu undang-undang yang digubal hanya menjadi instrumen undang-undang yang ‘tiada bergigi’ atau toothless.

“Banyak berlaku siasatan terhadap suspek penjenayah tegar terlepas apabila dibawa ke mahkamah, hanya kerana sebab teknikal dan undang-undang yang tidak memberi kesan pada pelaksanaan,” katanya.


Bahas usul penceroboh di PAU, UMNO jangan fikir ‘survival’ saja

BANGI, 25 Jamadilawal 1442H, Sabtu – UMNO sepatutnya membangkitkan isu kepentingan orang Melayu berbanding politik dan ‘survival’ mereka dalam Perhimpuan Agung UMNO (PAU) hujung bulan ini.

Pengerusi Pertubuhan-Pertubuhan Pembela Islam (PEMBELA), Haji Aminuddin Yahaya berkata, perhimpunan itu juga adalah masa sesuai bagi UMNO Pahang membangkitkan isu-isu pencerobohan tanah di negeri itu yang semakin membarah untuk diberi perhatian oleh UMNO Pusat dan seluruh ahlinya.

“Lihatlah apa yang terjadi di Raub. Lihatlah bagaimana kerajaan negeri dibuli oleh penceroboh-penceroboh dengan ‘game’ (permainan) mereka.

“Kerana sedarlah secara tidak langsung sebenarnya yang dibuli ialah UMNO negeri Pahang itu sendiri, “ katanya dalam satu kenyataan, hari ini.

Sebelum ini, usul memutuskan hubungan dengan Parti Pribumi Bersatu Malaysia (Bersatu) sambil mempertahankan kerjasama dengan PAS akan dibawa ke PAU.

Ketua Penerangan UMNO, Shahril Hamdan berkata, ia bagi membolehkan usul itu diputuskan di peringkat tertinggi parti sebagaimana peruntukan Perlembagaan parti.

Katanya, usul mempertahankan hubungan kerjasama dengan PAS menerusi Muafakat Nasional (MN) mengambil kira sentimen permuafakatan yang sudah dibina ketika 22 bulan bersama sebagai pembangkang.

Selain itu, menggesa Pilihan Raya Umum Ke-15 (PRU15) diadakan sebelum berakhir suku pertama tahun ini bagi membolehkan mandat baharu diserahkan kepada rakyat, tertakluk kepada situasi COVID-19.

Kesal dengan perkara itu, Aminuddin berkata, alangkah baik sekiranya UMNO mengangkat usul mengenai isu tanah-tanah rizab Melayu yang hilang dan tinggal hanya kurang 12 peratus.

Katanya, parti itu juga sepatutnya memikirkan cara untuk mengembalikan tanah-tanah rizab berkenaan.

“Dalam beberapa juta ahli UMNO, saya harap ada sekurang-kurangnya seorang yang berani membangkitkannya,” katanya.

Tambahnya, pihaknya turut menyarankan UMNO mengangkat mengenai hubungannya dengan MCA dalam perhimpunan itu selain Bersatu.

Dakwanya, MCA bukan sahaja memberi mudarat kepada UMNO, malah orang Melayu juga.

“Rakyat sedang memerhati, apakah PAU kali ini hanya membincangkan mengenai politik dan survival UMNO semata-mata?

“Rakyat sedang menilai UMNO. Apakah mereka masih kisah tentang nasib dan survival orang Melayu di negara kita, bukannya isu perebutan jawatan dan pilihan raya,” katanya.


Sikap ‘abang besar’ punca PH-BN tewas di Terengganu

BANGI, 26 Muharam 1445H, Ahad – Datuk Raja Kamarul Bahrin Shah Raja Ahmad tidak menolak kemungkinan sikap ‘abang besar’ punca gabungan Pakatan Harapan (PH) dan Barisan Nasional (BN) tewas teruk di Terengganu.

Kesilapan itu menyebabkan gabungan berkenaan hilang peluang memenangi kerusi meskipun PH dilihat mempunyai kelebihan dan berpotensi, kata Pengerusi Pakatan Harapan (PH) Terengganu itu tanpa merujuk kepada sesiapa.

“Banyak pihak bertanya kenapa keputusan sangat mengecewakan bagi gabungan BN-PH di PRN Terengganu sehingga tidak memenangi satu kerusi pun.

“Walaupun kita akui Terengganu negeri PAS paling kuat tetapi tidak mustahil kita boleh memenangi beberapa kerusi jika strateginya betul dengan perancangan baik.

“Dengan mencapai strategi yang baik perlu diketepikan sikap dominasi abang besar selain bersikap terbuka menerima kelebihan tertentu rakan yang dianggap agak baharu atau tidak begitu besar,” katanya seperti dilapor media.

Mengulas lanjut, Raja Bahrin berkata, kelebihan PH adalah di kawasan pengundi urban – bandar yang juga memiliki pengundi campuran.

Jelasnya, prinsip konsep ini telah dipersetujui di peringkat awal, namun malangnya tidak dilaksanakan.

“Kerusi campuran seperti DUN Bandar (Kuala Terengganu) dan Cukai (Kemaman) yang mempunyai pengundi urban dan campuran tidak diberi kepada parti komponen PH seperti Parti Amanah Negara (Amanah) dan Parti Keadilan Rakyat (PKR).

“Ini adalah kesilapan yang besar dan kita telah hilang peluang memenangi kerusi seperti ini sedangkan PH mempunyai kelebihan,” kataya.

PH-BN gagal memperoleh sebarang kerusi di PRN Terengganu, yang mana PAS-Bersatu mencipta sejarah apabila semua calon gabungan Perikatan Nasional (PN) memenangi kesemua 32 kerusi DUN yang ditandingi termasuk satu kerusi Parlimen.


Di sebalik kemerdekaan negara ke-64: Normalisasi penjajahan baru

PENJAJAH British yang telah lama meninggalkan Tanah Melayu setelah merompak hasil mahsulnya tidak akan berpuashati melainkan apabila berjaya mewujudkan suatu kepimpinan yang akan meneruskan agenda merosakkan segala unsur Islam yang berpotensi untuk dominan dan didaulatkan dalam masyarakat.

Pada tahun 1908, Pentadbir Penjajah British di Tanah Melayu, R.J. Wilkinson menulis: “There can be no doubt that Muslim law would have ended by becoming the law of Malaya had not British law stepped in to check it.”

Terjemahan bebasnya: “Tidak syak lagi bahawa undang-undang Islam akan menjadi undang-undang di Tanah Melayu kalaulah tidak dengan campurtangan undang-undang Inggeris untuk menyekatnya.”

Ya, pihak empayar British mempunyai niat dan muslihat tersembunyi ketikamana mereka datang menjajah Tanah Melayu – iaitu menyekat kedaulatan dan dominasi sistem perundangan Islam (Syari’ah) di Tanah Melayu, disamping memperluaskan jajahan takluk Empayar British di seluruh dunia.

Setiap negara yang terlibat dalam peperangan Dunia Pertama dan Kedua mempunyai hasrat untuk mengukuhkan kedudukan masing-masing dari segi geo-politik dan ekonomi. Dalam banyak kes, negara-negara umat Islam menjadi ghanimah perang yang akan diagih-agihkan melalui perjanjian-perjanjian di antara pihak penakluk yang menang dan pihak yang kalah.

Secara kebetulan, banyak hasil mahsul bumi dan bekalan bahan-bahan mentah dunia banyak tersimpan di kebanyakan negara umat Islam, termasuk wilayah Melayu Nusantara. Sejarah Melaka dan Acheh adalah satu bukti kukuh akan agenda Gold, Glory and God yang dominan pada ketika itu.

Para pedagang Eropah dahulu yang bersubahat dengan pihak kerajaan dan kepimpinan Gereja mereka untuk menjarah hasil mahsul di dunia Islam tidak kekal lama di negara-negara yang mereka serang dan takluki kecuali British. Kerajaan Portugis dan Belanda, meskipun dapat “menguasai” Tanah Melayu dalam tempoh yang agak lama hanya berjaya menguasai pusat ekonomi sahaja yang terletak di Melaka dan perairan Selat Melaka.

Pendudukan Jepun, yang telah menyaksikan sejarah penyiksaan dan terorisme terhadap penduduk Tanah Melayu juga tidak bertahan lama.

Akan tetapi lain pula keadaannya bagi kerajaan British, yang menggerakkan inisiatif untuk menguasai laluan ekonomi dan bekalan bahan-bahan mentah dunia melalui campurtangan politik. Para pelajar sekolah menengah dan pengkaji sejarah kedatangan penjajah British ke Tanah Melayu akan segera menangkap percaturan politik ini dengan jelas.

[Satu catatan tepi: Indonesia juga mengalami nasib yang lebih kurang serupa dengan penjajahan Belanda ke atas negara besar itu melalui sistem Tanaman Paksa, Dasar Liberal dan kemudiannya Dasar Etika – yang kesemuanya sekadar alasan untuk menjamin kelangsungan hidup negara Belanda semata-mata].

Apakah yang telah dilakukan oleh Penjajah British di Tanah Melayu?

Muslihat Pertama

Apa yang tersirat dari kedatangan mereka ialah menghalang dan menyekat perundangan dan Syari’ah Islam dari menjadi dominan dan berdaulat!

Agenda yang tersurat sudah tentu tujuan-tujuan ekonomi dan politik. Kesempatan pertama ialah melalui campurtangan di dalam industri perlombongan bijih timah yang pada ketika itu dikuasai oleh golongan kerabat diraja. Oleh kerana penjajah British juga yang mendatangkan pekerja-pekerja lombong dari negara China (yang sebenarnya ialah kumpulan-kumpulan samseng), dua kumpulan samseng terbesar pada ketika itu iaitu Ghee Hin dan Hai San juga berperanan untuk memudahkan campurtangan dan penguasaan British di dalam industri bijih timah yang sangat kritikal bagi kepentingan British yang terlibat dalam peperangan besar di Eropah.

Fakta sejarah tidak dapat diubah. Dominasi kesultanan Melayu ke atas rakyat jelata akhirnya ditamatkan melalui perjanjian demi perjanjian antara mereka dengan pihak British. baik Negeri-negeri Melayu Bersekutu, Tidak Bersekutu atau Negeri-negeri Selat … semuanya adalah bidak-bidak di papan catur yang peraturan dan sistemnya ditentukan oleh penjajah British sendiri.

Perjanjian-perjanjian yang terpaksa ditandatangani oleh Raja-raja Melayu secara efektifnya telah menghapuskan sama sekali dominasi perundangan Islam dalam kehidupan bangsa Melayu. Sedangkan sebelumnya hampir semua negeri-negeri di Tanah Melayu sudah mempunyai peruntukan undang-undang Islam sendiri.

Kuasa para Sultan telah disempitkan dalam urusan-urusan peribadi sahaja, yang melibatkan nikah cerai, undang-undang keluarga, urusan tanah dan keistimewaan Raja-raja, manakala urusan kewangan, kehakiman, ketenteraan, dasar-dasar luar, perundangan, percukaian dan seumpanya kini berada di tangan (kuasa) penjajah British.

Inilah yang difirasatkan oleh Pentadbir Penjajah British di Tanah Melayu, R.J. Wilkinson. Sejak awal kurun ke 20 lagi, beliau telah nampak potensi Islam yang akan berkembang sebagai satu kuasa politik dan perundangan hingga boleh menguasai seluruh Tanah Melayu.

Sekiranya perkara ini berlaku, “talian hayat” British secara otomatik akan terputus.
Penggantian Syari’ah dan sistem perundangan Islam dengan undang-undang British sebelum ini telah dilaksanakan di negara-negara Mesir dan Nigeria sebelum percubaan yang sama di Tanah Melayu.

Maka, hilanglah Syari’at Islam dari jantung dan nadi umat Islam, digantikan dengan sistem perundangan manusia melalui tangan-tangan penjajah British.

Muslihat Kedua

Tidak cukup dengan menghapuskan undang-undang Islam, penjajah British melanjutkan inisiatif jahat mereka dengan membangunkan infrastruktur dan sistem pendidikan yang akan meneruskan agenda mereka sekiranya mereka terpaksa keluar dari Tanah Melayu satu hari nanti.

Sistem pendidikan British adalah satu sistem yang liberal dan sekular. Maka tidak hairanlah para graduannya mempunyai pandangan hidup yang liberal dan sekular juga, setelah Islam berjaya dinyahkan sebelumnya melalui beberapa siri penjanjian yang dicaturkan oleh penjajah British.

Kesan dari puluhan tahun dominasi sistem pemerintahan British dan kurikulum pendidikannya telah melahirkan satu bangsa Melayu “anglophile” yang melayu mungkin pada nama dan warna kulit sahaja. Selain dari itu, yang mengisi fikiran, minda, hati, jiwa dan perasaan kumpulan ini ialah British pada watak, minda, nilai, falsafah dan pandangan hidup, cara berpakaian, makan minum, bersosial seumpamanya.

Lahirlah satu generasi baru bangsa Melayu penerus warisan penjajah British. Penjajah British tidak perlu risau lagi sama ada kepentingan mereka akan terjejas nanti.

Muslihat Ketiga

Hadiah Kemerdekaan

Berbeza dengan rakyat dan penduduk Indonesia, Tanah Melayu “mencapai” kemerdekaannya bukan melalui kebangkitan dan peperangan berdarah rakyat Indonesia melawan penjajah. Rakyat Indonesia telah diuji beberapa kali dengan penjajahan Belanda dan Jepun melalui peperangan menuntut kemerdekaan yang telah mengorbankan ribuan anak watannya sebelum penjajah Jepun terpaksa berundur akhirnya.

Saya tidak ingin menyusun sejarah secara kronologi Tanah Melayu mencapai “kemerdekaan”nya dari tangan British. Yang saya ingin sentuh ialah bagaimana kemerdekaan itu dicapai – iaitu secara paksaan ke atas bangsa Melayu.

Bangsa Melayu di Tanah Melayu diberi kata putus (diancam) bahawa penjajah British HANYA akan “memberikan” kemerdekaan SEKIRANYA orang-orang China yang datang dari Tanah Besar China sebagai pemastautin diberikan KERAKYATAN.

Ini sekali gus membuktikan bahawa nisbah dan peratus penduduk (“rakyat”) Cina di Tanah Melayu sangat sedikit menjelang kemerdekaan. Adapun pemimpin-pemimpin politik Cina tempatan yang dikaitkan dengan “perjuangan menuntut kemerdekaan” hanyalah mereka yang berperanan untuk menjaga kepentingan pendidikan dan ekonomi orang-orang Cina di Tanah Melayu pada ketika itu sahaja.

Keberadaan mereka sebagai warganegara Malaysia hanyalah atas ihsan orang Melayu semata-mata (dan juga dari “ugutan/ancaman” penjajah British). Ini juga satu realiti sejarah yang lebih dikenali sebagai Kontrak Sosial yang sengaja dilupakan oleh segelintir rakyat Malaysia yang ekstrimis, cauvinis dan ultra kiasu melampau.

Hari ini, peranan pemimpin-pemimpin Cina dalam apa-apa bidang sekalipun ialah bukan sekadar untuk menjamin kelangsungan dan survival orang-orang Cina dari aspek pendidikan dan ekonomi semata-mata, tetapi juga dari segi politiknya.

Bagaimana pertubuhan-pertubuhan pendidikan dan persekutuan-persekutuan ekonomi Cina menentukan arus keterlibatan orang-orang Cina dalam politik negara dan sokongan kepada mana-mana parti perlu kepada perbahasan di tempat lain pula.

Pokoknya, bangsa yang lebih sinonim dengan gerakan untuk menuntut Kemerdekaan Tanah Melayu dari penjajah British adalah orang-orang Melayu sendiri. Justeru itu, orang-orang Melayu yang beragama Islamlah yang merupakan “stakeholder” sebenar sebagai bangsa tonggak yang perlu dilibatkan dalam sebarang urusan yang berkait dengan kepentingan Islam, umat islam, bangsa Melayu dan halatuju politik negara.

Tidak dinafikan, bangsa-bangsa lain juga mempunyai peranan dan posisi masing-masing dalam kerangka politik dan pembangunan negara hari ini. Kita juga akur akan realiti semasa yang telah membawa sifir berbeza di dalam parti-parti politik sedia ada di tanahair.

Muslihat Keempat

Agenda songsang yang membarah

Pembaca mungkin akan bertanya: Lalu di manakah letaknya agenda songsang yang membarah ini?

Untuk memahami apakah agenda ini, kita perlu terlebih dahulu memahami konteks dan latarbelakang yang berlaku pada setiap insiden, peristiwa, perkembangan, berita dan kejadian yang sangat melukakan hati umat Islam dan bangsa Melayu hari ini.

Sistem liberal sekular yang diwarisi dari penjajah British inilah yang disaksikan penjelmaan dan penghayatannya di kalangan para “anglophile” pelbagai wajah ini – pemimpin-pemimpin politik, gerakan-gerakan liberal, sekular dan juga keterlibatan segelintir umat, organisasi, pertubuhan dan gerakan dari kalangan umat Islam sendiri.

Mereka inilah yang meneruskan hegemoni penjajah dengan agenda liberal, humanis, ateis, sekular, sosialis, evangelis dan apa sahaja agenda akan menyekat kemaraan perundangan dan Syari’ah Islam dari berkuasa dan berdaulat, seperti yang diungkapkan oleh R. J. Wilkinson.

Para pembaca boleh melihat sosok-sosok mereka di mana-mana – di dalam kerajaan dan kementerian, dalam parti-parti politik, gerakan-gerakan sivil, pertubuhan-pertubuhan Islam, kumpulan-kumpulan minoriti, dalam industri media dan hiburan, kewangan, sistem pendidikan, institusi-instuitusi “hak asasi”, pusat-pusat kajian dan penyelidikan, ahli akademik dan juga tokoh-tokoh “agamawan” sendiri.

Semuanya secara sedar atau tidak sedar sedang bergabung tenaga dan saling melengkapi sudut-sudut masing-masing untuk mempastikan supaya agenda Islam dan sistem perundangan Islam tidak menjadi dominan atau didaulatkan oleh umat Islam.

Sekiranya perlu, mereka akan memperundangkan (Legalise) agenda mereka – melalui pindaan, pemansuhan peruntukan undang-undang sedia ada atau memperkenalkan perundangan baru.

Sekiranya kehendak politik mereka perlu dijayakan dengan memenangkan kehendak tersebut di atas pertimbangan keadilan dan “Rule of Law”, maka itulah yang akan dilakukan.

Sekiranya perancangan mereka untuk “merobohkan” imej Islam akan berjaya dengan menyekat bantuan kewangan atau memfitnah atau membuat dasar-dasar tertentu, itulah yang akan dilaksanakan.

Sekiranya umat Islam perlu disibukkan atau dilalaikan dengan dengan isu-isu remeh, hiburan yang melalaikan dan menyesatkan, atau dihilangkan unsur-unsur kekuatan dan kesepakatan mereka, maka segala perancangan dan inisiatif akan digerakkan untuk menghancurkan identiti, jatidiri dan kekuatan umat Islam.

Muslihat Kelima

Normalisasi Terhadap Penjajahan

Perkembangan terakhir yang berlaku di negara-negara Arab khususnya yang berlaku di Palestin adalah salah satu manifestasi dari kejayaan terbesar Normalisasi terhadap penjajahan yang ditunjangi oleh Gerakan Zi*nis Antarabangsa. Muslihat Kelima ini pada hakikatnya adalah tragedy terbesar yang pernah menimpa umat Islam hari ini.

Sejak beberapa tahun, satu demi satu negara-negara Arab telah mencampakkan pendirian tegas untuk tidak mengiktiraf kewujudan “negara” Israel lalu tanpa mempedulikan perasaan dan sensitiviti umat Islam dan rakyat negara masing-masing. Bukan setakat menjadi “kuli” dan “khadam” baru kepada kepentingan Israel, negara-negara ini bahkan telah mengkhianati perjuangan umat Islam Palestin yang telah melawan tentera-tentera penjajah Yahudi dan agenda Zionis ini selama puluhan tahun.

Apabila Amerika Syarikat menarik balik status “pengganas” ke atas negara-negara yang mengiktiraf Israel dan mula menghapuskan sekatan ekonomi ke atas negara-negara tersebut, maka kita dapat segera faham bahawa penjajahan dan normalisasi merupakan sepasang kembar yang tidak dapat dipisahkan.

Jangan lupa, pihak British merupakan kuasa besar yang membantu mengujudkan “negara” Israel dan mencetuskan gerakan untuk dunia Islam membebaskan diri dari kekuasaan khilafah Turki Othmaniyah menjelang Perang Dunia Pertama.

Ketikamana kita menyaksikan merebaknya dan berleluasanya gerakan liberal, penseksualan wanita, gerakan feminis dan lantangnya seruan atheisma dan kemurtadan di negara-negara yang sama, kita tidak dapat mengelak dari membuat kesimpulan bahawa natijah dan normalisasi ini tidak akan membawa kebaikan atau keuntungan kepada rakyat dan negara-negara tersebut.

Inilah varian baru kepada virus penjajahan, yang kerosakan dan mudaratnya tidak dapat diubati dengan puluhan jenama vaksin sekalipun.

Mangsa pertama kepada varian baru ini ialah lumpuhnya sistem pertahanan diri manusia terhadap serangan untuk membelenggu kemerdekaan jiwa, untuk memperhambakan pemikiran dan meranapkan harapan dan cita-cita anak watan.

Ini kerana umat dan bangsa yang terbelenggu tidak akan melihat siapa gerangan musuh mereka disebabkan kelumpuhan sistem pertahanan telah menggagalkan kemampuan mereka untuk bangkit kembali dan memerdekakan diri mereka.

“Virus” ini kalau tidak disedari, didiognosa dan dirawat sejak awal akan merebak ke seluruh anggota tubuh badan dan menamatkan riwayat pemilik tubuh yang beridentitikan Islam.

Justeru itulah kita dapati perjuangan rakyat Palestin yang memakan puluhan tahun adalah satu pertembungan antara dua sistem nilai – yang pertama diwakili oleh keangkuhan penjajah dan kedua diwakili oleh umat yang enggan membenarkan penjajahan itu bertapak di dalam jiwa mereka.

Orang-orang yang telah meletakkan senjata ialah mereka yang telah membiarkan diri dan jiwa mereka dibelenggu dan diperhambakan.

Tidak ada ertinya kemerdekaan negara dari penjajahan dan dominasi kuasa asing sekiranya jiwa dan jati diri masih terpenjara.

Apa yang berlaku di Palestin dan pengkhianatan serta normalisasi sebahagian negara Arab/Islam sudah sewajarnya mengingatkan umat Islam dan bangsa Melayu bahawa kemerdekaan hakiki bermula dari dalam diri dan jiwa.

Selagimana mana jiwa dan jati diri bangsa Melayu dan umat Islam tidak di”merdeka”kan, maka selagi itulah mereka tetap terbelenggu dan ter“jajah”, meskipun para kolonialis dan penjajah telah lama meninggalkan tanahair mereka!

Membangkitkan kesedaran umat dan bangsa dari belenggu-belenggu hawa nafsu, keegoan, ketakutan, keangkuhan, kemalasan, kejahilan, kelemahan, putus asa dan hilang keyakinan adalah satu perjuangan untuk mencapai “Kemerdekaan Hakiki” yang sangat berbaloi untuk dicurahkan sehingga kita semua kembali ke pangkuan Allah, Sang Pencipta.

Mohd Luttfi Abdul Khalid
Ikatan Peguam-Peguam Muslim Malaysia (iPeguam)


Isu vaksin: Polis akan rekod keterangan Ketua Menteri P.Pinang

GEORGE TOWN, 12 Syawal 1442H, Isnin – Polis tidak menolak kemungkinan untuk merekodkan keterangan Ketua Menteri Pulau Pinang Chow Kon Yeow bagi membantu siasatan berhubung individu kononnya menawarkan sumbangan vaksin COVID-19 keluaran Sinovac untuk Pulau Pinang.

Ketua Polis Pulau Pinang Datuk Sahabudin Abd Manan berkata, setakat ini tujuh individu termasuk lelaki yang menulis surat untuk menawarkan vaksin itu kepada Pulau Pinang, telah direkodkan keterangan bagi membantu siasatan kes berkenaan.

“Siasatan lanjut masih dijalankan bagi membantu siasatan antaranya merekodkan keterangan beberapa lagi pihak termasuk mungkin juga Ketua Menteri atau pegawai di pejabatnya untuk lengkapkan kertas siasatan kes tersebut.

“Setakat ini lelaki yang menawarkan sumbangan vaksin itu telah direkodkan keterangan dan dia yang berusia 50-an mengaku surat tersebut ditulis sendiri olehnya malah tandatangan yang terdapat surat berkenaan juga dia yang tandatangan,” katanya ketika dihubungi pemberita hari ini.

Beliau berkata, polis juga sedang mendapatkan maklumat lanjut berhubung syarikat Xintai Development Enterprise Ltd bagi mengesahkan sama ada memang betul syarikat tersebut menawarkan sumbangan vaksin berkenaan.

Sahabudin berkata, menurut lelaki itu, dia mengaku sebagai wakil syarikat namun tiada surat lantikan yang menunjukkan dia memang mempunyai kaitan dengan syarikat tersebut kerana mengaku dilantik secara lisan sahaja.

“Siasatan lanjut mungkin mengambil sedikit masa kerana perlu mendapatkan maklumat berhubung syarikat itu di Hong Kong dan polis juga perlu meneliti beberapa perkara serta maklumat berhubung dengan siasatan kes tersebut,” katanya.

Katanya kes itu disiasat itu mengikut Seksyen 420 dan 511 Kanun Keseksaan.

Selasa lepas, kerajaan negeri meminta Kementerian Kesihatan (KKM) memberi kelulusan menerima sumbangan dua juta dos vaksin COVID-19 dari syarikat swasta, selepas permohonan pertama mereka ditolak.

Bagaimanapun, Menteri Sains, Teknologi dan Inovasi, Khairy Jamaluddin yang juga sebagai Menteri Penyelaras Program Imunisasi COVID-19 Kebangsaan, mengesahkan derma dua juta dos vaksin COVID-19 oleh syarikat berpangkalan di Hong Kong itu tawaran palsu. -Bernama


SPRM digesa siasat MPK berlembut dengan peniaga warga asing Pasar Besar Klang

BANGI, 19 Ramadan 1444H, Isnin – Suruhanjaya Pencegahan Rasuah Malaysia (SPRM) digesa menyiasat keseluruhan Majlis Perbandaran Klang (MPK) termasuk penguat kuasa yang dilihat masih berlembut dalam isu warga asing bermaharajalela menjalankan perniagaan secara bebas di bandar itu.

Pengerusi Pertubuhan Kebajikan Amal Sejagat Malaysia (Amal Sejagat) Mohd Nor Izzat Nor Johari berkata, siasatan wajar dilakukan susulan Yang Dipertua MPK, Noraini Roslan membiarkan warga asing berniaga selama enam bulan lagi selepas pemeriksaan di Kompleks Pasar Besar Jalan Meru, baru-baru ini.

“Keputusan MPK yang secara langsung ‘melindungi’ peniaga dan mempunyai kepentingan peribadi itu dilihat seperti memberi peluang kepada warga asing terus bermaharajalela di Pasar Besar Klang.

“Sedangkan, ia tidak seharusnya berlaku kerana boleh mengaibkan maruah anggota penguat kuasa selain menjejas krediliti agensi penguatkuasaan berkenaan.

“Ia juga boleh disifatkan sebagai lemah, penakut dan menimbulkan syak wasangka kerana masih berlembut dalam menegakkan undang-undang yang melibatkan kedaulatan negara,” katanya dalam kenyataan, hari ini.

Sebelum ini, Noraini dalam kenyataan memaklumkan pihak MPK akan mengambil tindakan kepada peniaga warga asing berkenaan dan menghentikan perniagaan mereka.

Keputusan itu dibuat selepas orang ramai membuat laporan kebanjiran warga asing yang menguasai kawasan berkenaan.

Mengulas lanjut, Mohd Nor Izzat mencadangkan supaya pihak berkuasa termasuk Jabatan Imigresen Malaysia (JIM) dan pihak berkuasa terus melakukan pemantauan di semua pasar-pasar dalam negara secara mengejut bagi memastikan perniagaan tidak dimonopoli kaum lain.

Malah, semua warga asing dan pendatang asing tanpa izin (PATI) yang dilihat bermaharajalela di semua pasar-pasar besar perlu ditahan.

Katanya, tindakan tegas wajar dikenakan supaya maruah dan identiti pihak berkuasa tidak dicemari dengan agenda yang mempunyai kepentingan peribadi.


Majlis Halal Malaysia diaktifkan semula

BANGI, 11 Jamadilakhir 1442H, Ahad – Ekoran daripada isu kartel daging import yang membelenggui negara ini, Jabatan Kemajuan Islam Malaysia (Jakim) diarahkan untuk mengaktifkan semula Majlis Halal Malaysia (MHM).

Perkara tersebut didedahkan oleh Menteri di Jabatan Perdana Menteri (Hal Ehwal Agama), Senator Datuk Seri Dr Zulkifli Mohamad Al-Bakri.

Dr Zulkifli berkata, pengaktifan semula majlis berkenaan perlu bagi kerajaan mencari jalan penyelesaian kepada permasalahan yang sedang berlaku.

“Saya telah mengarahkan Jakim untuk mengaktifkan kembali Majlis Halal Malaysia dan perkara ini telah dimaklumkan kepada Perdana Menteri,” katanya hari ini.

Beliau berkata, langkah itu diambil selepas mengadakan perbincangan bersama agensi berkaitan berkenaan isu kartel daging import haram pada 5 Januari dan satu pertemuan bersama pengimport serta pengedar daging dan produk daging pada 11 Januari lalu.

Pada tahun 2016 lalu, Timbalan Perdana Menteri ketika itu, Datuk Seri Dr Ahmad Zahid Hamidi berkata, penubuhan MHM adalah bertujuan sebagai entiti khas yang menyelaras semua agensi yang terbabit dalam usaha menjadikan Malaysia peneraju halal global.

MHM ditubuhkan selepas Jawatankuasa Khas Kabinet Pengurusan dan Pembangunan Indistri Halal dibubarkan pada tahun itu.

Sebelum ini, negara digemparkan dengan isu kartel daging import selepas media melaporkan taktik kartel menyeludup daging sejuk beku dari luar negara sebelum membungkus semula daging berkenaan dengan menggunakan logo halal dan menjualnya di pasaran seluruh Malaysia.

Sehigga kini, lima penolong pegawai penguat kuasa Jabatan Perkhidmatan Kuarantin dan Pemeriksaan Malaysia Johor telah direman bagi membantu siasatan kes rasuah membabitkan kartel daging sejuk beku import berkenaan.


Myanmar had akses internet, sekat TV satelit

YANGON, 27 Syaaban 1442H, Jumaat – Tentera Myanmar menghadkan akses internet dan perkhidmatan jalur lebar bagi menghalang rakyat mendapat maklumat dari luar.

Sekatan maklumat di bawah pemerintahan junta bertambah buruk pada Khamis apabila rakyat hanya boleh mengakses beberapa rangkaian untuk satu tempoh singkat.

Pihak berkuasa di beberapa kawasan juga mula menyekat siaran TV satelit yang digunakan untuk mengakses siaran berita antarabangsa.

Bagaimanapun, belum dipastikan sama ada gangguan internet membabitkan dua pembekal perkhidmatan iaitu MBT dan Infinite Networks itu hanya bersifat sementara.

MBT berkata, perkhidmatannya dihentikan antara Yangon dan Mandalay – dua bandar besar di negara itu.

Pengguna internet mengadu akses perkhidmatan perlahan sejak seminggu lalu.

Protes terhadap rampasan kuasa 1 Februari yang menggulingkan Aung San Suu Kyi masih diteruskan pada Khamis, walaupun 11 orang dibunuh oleh pasukan keselamatan sehari sebelumnya.

Kerajaan tentera secara beransur-ansur menyekat perkhidmatan internet sejak rampasan kuasa.

Pada mulanya, sekatan dikenakan ke atas media sosial seperti Facebook, sebelum memotong pula perkhidmatan data mudah alih pada waktu malam. – Agensi


Ahli politik jangan harap jawatan menteri tanpa fikir rakyat

KUALA LUMPUR,  28 Rabiulakhir 1442H, Isnin – Kurang 24 jam sebelum 220 Ahli Parlimen mengundi untuk Belanjawan 2021 di Dewan Rakyat esok, Tun Dr Mahathir Mohamad menggesa mereka supaya mengundi demi kepentingan negara.

“Wakil rakyat yang sayang negara mereka jangan pilih parti, jangan pilih untuk diri sendiri tetapi pilih untuk negara,” kata bekas Perdana Menteri itu pada sidang media bersama veteran politik Tengku Razaleigh Hamzah di sini hari ini.

Esok, Ahli Parlimen akan mengundi sama ada Belanjawan 2021 diluluskan di peringkat bacaan kali ketiga setelah belanjawan itu diluluskan di peringkat dasar dengan kelebihan suara majoriti pada 26 November lepas.

Membayangkan bacaan ketiga Rang Undang-undang Perbekalan 2021 menghadapi kemungkinan ‘keputusan getir’, Dr Mahathir meminta wakil-wakil rakyat berganding bahu demi masa depan negara yang lebih kukuh.

“… saya harap mereka di parlimen tidak memikirkan tentang diri sendiri tetapi untuk negara … bukannya apa aku dapat tetapi apa aku boleh sumbang kepada kemajuan negara sendiri,” katanya.

Ahli Parlimen Langkawi itu, yang pernah menjadi Perdana Menteri sebanyak dua kali, berkata, perlu diwujudkan semula dasar pemimpin politik mahu majukan negara berbanding kepentingan diri atau parti.

Dr Mahathir berkata, ahli-ahli politik tidak boleh mengharap untuk mendapat jawatan menteri, timbalan menteri dan pengerusi syarikat berkaitan kerajaan (GLC) semata-mata kerana mahukan gaji yang besar tanpa memikirkan soal kepentingan negara dan rakyat.

Menyatakan impak pandemik COVID-19 yang memberi kesan kepada ekonomi negara dan kehidupan rakyat, beliau berkata, usaha perlu dibuat untuk mengubah ekonomi negara ke arah lebih baik dan stabil, seterusnya mengembalikan Malaysia sebagai Harimau Asia.

Dr Mahathir dan Tengku Razaleigh yang pernah dilabel sebagai seteru politik, tampil bersama mengumumkan kesediaan mereka bekerjasama dalam menawarkan pengalaman masing-masing untuk mencapai matlamat berkenaan secara bipartisan di atas platform memajukan negara.

Tengku Razaleigh berkata, kerjasama mereka berdua dijalinkan atas dasar prihatin kepada nasib rakyat dan negara.

“Saya berharap perjumpaan kita hari ini akan bermula dengan langkah yang baik, langkah baharu, tidak mementingkan Dr Mahathir atau saya atau sesiapa pun, tetapi mementingkan rakyat lebih daripada segala-galanya,” katanya. -Bernama


19 ditahan, 31 didenda ingkar PKPP di pusat hiburan haram

KUALA LUMPUR, 25 Muharram 1442H, Ahad – Sebanyak 19 warga asing ditahan dan 31 yang lain didenda kerana ingkar Perintah Kawalan Pergerakan Pemulihan (PKPP), kata Ketua Polis Daerah Brickfields, ACP Zairulnizam Mohd Zainuddin@ Hilmi.

Beliau berkata, mereka dikesan melakukan kesalahan itu semasa polis Brickfields menjalankan pemeriksaan di sebuah pusat hiburan di Kuchai Entrepreneurs Park, di sini pada 2.45 semalam.

“Dalam pemeriksaan itu, polis menahan seorang wanita dipercayai pengurus pusat itu, seorang lelaki Bangladesh, lima lelaki Vietnam dipercayai kakitangan pusat itu, dan 13 wanita Vietnam disyaki menjadi pelayan (GRO). Kesemua suspek berumur 18 hingga 41 tahun.

“Siasatan lanjut mendapati premis itu beroperasi tanpa lesen perniagaan yang sah,” katanya dan menurutnya kesemua suspek direman 14 hari mulai semalam.

Zairulnizam berkata, siasatan dijalankan mengikut Seksyen 55B Akta Imigresen 1959/63 iaitu menggaji seorang individu atau lebih banyak individu yang bukan warganegara atau pemegang Permit Masuk yang tidak mempunyai pas sah; Seksyen 4 Akta Hiburan (Wilayah Persekutuan Kuala Lumpur) 1992 dan Peraturan 11 Peraturan-Peraturan Pencegahan dan Pengawalan Penyakit Berjangkit (Langkah-Langkah di Kawasan Jangkitan) (No.7) 2020.

Beliau menasihatkan pemilik pub, kelab malam dan premis perniagaan untuk tidak menggaji pekerja asing yang tidak memiliki dokumen perjalanan dan dokumen kerja yang sah.

Zairulnizam berkata, kesemua 31 orang yang masing-masing dikenakan kompaun RM1,000 itu merupakan warga Malaysia berumur antara 20 dan 50 tahun.

“Mereka semua didenda kerana berada di premis melebihi masa operasi yang dibenarkan di bawah PKPP,” katanya. – Bernama


Hujan sejak 2 petang, Kuala Lumpur dilanda banjir kilat

KUALA LUMPUR, 22 Muharram 1442H, Khamis – Lima kawasan di sekitar ibu negara hari ini, dilanda banjir kilat susulan hujan lebat yang bermula kira-kira jam 2 petang.

Kawasan yang terjejas adalah Lebuh Ampang; Jalan Raja Alang di Kampung Bharu, Jalan Gurney Kiri, Jalan Semarak, Lorong Ayer Leleh 5, Taman Ayer Panas dan Jalan San Ah Wing, Kampung Semarak.

Menurut Balai Bomba dan Penyelamat Kuala Lumpur, air naik setinggi tiga meter dari paras jalan raya.

Beberapa kereta dilaporkan terperangkap dalam banjir kilat di Lebuh Ampang, berhampiran stesen LRT Masjid Jamek.

Jurucakap Bahagian Operasi Cawangan Pusat Gerakan Operasi Jabatan Bomba dan Penyelamat Malaysia (JBPM) Kuala Lumpur berkata, pihaknya menerima tiga panggilan kecemasan antara jam 4.25 hingga 5.26 petang.

“Lima jentera dari Balai Bomba dan Penyelamat Hang Tuah, Titiwangsa, Jalan Tun Razak, Setapak dan Keramat membabitkan 17 pegawai dan anggota dikejarkan ke lokasi,” katanya dalam satu kenyataan.

Sementara itu, di Jalan Gurney, 10 mangsa dilaporkan terperangkap dalam banjir kilat sementara anggota bomba dan penyelamat berada di lokasi membantu memindahkan mereka.

Terowong Smart juga ditutup untuk mengaktifkan sistem banjir kilat.


Skandal LCS: Heret petualang sebenar ke mahkamah!

BANGI, 9 Muharam 1444H, Ahad – Kerajaan digesa menjalankan tindakan tegas mengheret petualang yang bertanggungjawab dalam isu kegagalan perolehan kapal tempur pesisir (LCS) Tentera Laut Diraja Malaysia (TLDM) ke muka pengadilan.

Ketua Pemuda PAS Pusat, Ustaz Ahmad Fadhli Shaari berkata, isu ini bukan baharu dan sudah berlarutan lebih 10 tahun yang lalu.

Beliau berkata, laporan penyiasatan oleh Jawatankuasa Kira-Kira Wang Negara (PAC) yang mana beliau merupakan salah seorang daripada anggota jawatankuasa itu, wajar dijadikan asas untuk kerajaan mengambil tindakan.

“Sekarang, laporan PAC telah dibentang dan didedahkan. Lebih RM6 bilion duit rakyat hangus untuk projek yang semasa pembayaran dibuat, pelan kapal pun tak siap! Bayangkan, pembayaran dibuat, pelan kapal pun masih belum siap,” katanya dalam kenyataan.

Beliau berkata, Perdana Menteri, Datuk Seri Ismail Sabri Yaakob tidak perlu bimbang untuk mengambil tindakan kerana beliau tidak terlibat sama sekali dalam isu itu.

“Saya mendesak, kerajaan pimpinan Perdana Menteri hari ini, heretlah petualang berkenaan di muka pengadilan. Tolong jangan kata SPRM tiada maklumat. Tolong jangan perbodohkan rakyat. SPRM ada maklumat, ada data.

“Perdana Menteri yang masih ada kuasa berbaki ini, sebelum bubar Parlimen, cuba sikit tunjuk jantan. Jangan bimbang, Perdana Menteri yang ada sekarang tidak terbabit. Orang lain, saya kurang pasti,” katanya.

Ahmad Fadhli yang juga Ahli Parlimen Pasir Mas turut mengucapkan tahniah kepada Pengerusi PAC, Wong Kah Woh kerana berjaya melaksanakan tugas dengan sebaik mungkin dalam memastikan siasatan kes ini berjalan lancar.

“PAC mempunyai bidang kuasa yang terhad dan tidak mempunyai kuasa pendakwaan. Rakan-rakan di dalam PAC saya boleh katakan bertungkus-lumus sebaik mungkin secara profesional memanggil seorang demi seorang saksi.

“Lawatan oleh anggota PAC ke Lumut Perak pun telah dibuat untuk meninjau isu ini secara dekat,” katanya.

Terdahulu, Kah Woh berkata, kajian daya maju (due deligence) yang dilakukan oleh kerajaan terhadap syarikat Boustead Naval Shipyard Sdn Bhd (BNS) mengenai pembinaan kapal tempur pesisir pantai LCS TLDM gagal mengesan masalah kewangan syarikat tersebut.

Katanya, hal ini dibuktikan apabila kerajaan terpaksa membuat pembayaran pendahuluan sehingga RM1.36 bilion kepada syarikat BNS, bertentangan dengan Surat Pekeliling Perbendahaan Bilangan 5 Tahun 2007 yang berkuat kuasa ketika itu.

Kah Woh berkata, perkara itu antara sembilan rumusan yang diperoleh PAC menerusi prosiding berkaitan isu LCS.


Peluang 2,500 anak veteran tentera lanjut pelajaran di UniRazak: PM

BERA, 14 Zulhijjah 1443H, Khamis – Anak veteran tentera berpeluang melanjutkan pelajaran di Universiti Tun Abdul Razak (UniRazak) secara percuma untuk tempoh setahun dengan kos pengajian ditanggung oleh universiti berkenaan, kata Perdana Menteri Datuk Seri Ismail Sabri Yaakob.

Beliau berkata program itu akan melibatkan 2,500 anak veteran tentera bagi tempoh lima tahun dengan perbelanjaan untuk seorang pelajar dijangka RM12,500 bagi tempoh setahun, sebelum pelajar terlibat boleh memilih sama ada mahu kekal di universiti itu atau melanjutkan pelajaran ke universiti lain.

Selain itu, Ismail Sabri berkata kerajaan juga secara dasarnya bersetuju untuk memberi bantuan RM500 untuk mereka yang menjaga pasangan yang terlantar sama ada isteri atau suami, iaitu inisiatif yang dirundingkan semasa beliau menjadi Menteri Kanan Pertahanan.

“Kerajaan tidak pernah melupakan jasa veteran (tentera) terhadap negara dan kita pasti membantu dalam apa jua segi bagi mengurangkan beban dihadapi veteran. Kita mahu pastikan kebajikan veteran terjaga sebab mereka selama ini bersabung nyawa mempertahankan negara.

“Saya juga sentiasa terbuka untuk berjumpa dengan mana-mana pihak untuk berbincang mengenai isu yang membabitkan hal ehwal veteran (tentera) kerana isu ini amat dekat dengan saya,” katanya semasa berucap merasmikan Pejabat Pentadbiran Persatuan Veteran Angkatan Tentera Malaysia (PV ATM) Cawangan Bera di Taman Merbau Indah di sini.

Turut hadir Ketua Pengarah Jabatan Hal Ehwal Veteran Tentera Angkatan Tentera Malaysia (JHEV ATM) Datuk Dzulkarnain Ahmad dan Pengarah JHEV ATM Pahang Mejar Khairul Ashinar Azid@Aziz.

Selain isu kebajikan, Perdana Menteri berkata isu perumahan veteran juga antara fokus utama beliau supaya golongan berkenaan dapat memiliki rumah yang selesa, dengan kerajaan menerusi Kementerian Perumahan dan Kerajaan Tempatan (KPKT) komited menyediakan kuota khas kepada warga pertahanan termasuk veteran bagi setiap projek rumah mampu milik yang dilaksanakan.

Menurutnya ia termasuk di Bera, apabila 1,000 unit rumah di bawah Program Perumahan Rakyat (PPR) dijadual dibina di daerah ini, dengan beliau telah meminta supaya peruntukan khas diberikan kepada golongan veteran tentera.

“… antara fokus utama saya sejak menjadi Menteri Kanan Pertahanan ialah isu perumahan. Bayangkan perasaan veteran apabila mereka masih menjadi tentera, berada jauh di sempadan atau hutan tetapi rumah keluarga mereka berada dalam keadaan yang tidak selesa.

“Ini sudah pasti memberi kesan kepada mereka walaupun kita tahu semangat juang mereka kuat. Sebab itu kita fokus dan beri tumpuan untuk memastikan mereka mempunyai rumah yang selesa dan baik,” katanya.

Pada program itu, Ismail Sabri turut meluluskan peruntukan RM20,000 kepada persatuan veteran tentera Bera bagi urusan pengurusan dan pentadbiran persatuan yang sudah mula beroperasi sejak 2016, dengan beliau difahamkan terdapat 3,000 veteran tentera di Daerah Bera. – Bernama


661 ditahan ingkar PKPP semalam

KUALA LUMPUR, 10 Safar 1442H, Isnin – Bilangan individu ditahan atas kesalahan ingkar Perintah Kawalan Pergerakan Pemulihan (PKPP) kekal tinggi dengan 661 orang lagi ditahan semalam termasuk 577 kerana melakukan aktiviti dalam pub dan kelab malam, kata Menteri Kanan (Kluster Keselamatan), Datuk Seri Ismail Sabri Yaakob.

Katanya kesalahan lain ialah tidak mengamalkan penjarakan fizikal (42), tidak memakai pelitup muka (30), gagal menyediakan peralatan atau merekod butiran diri (8), premis beroperasi lebih masa (3) dan seorang gagal mematuhi arahan kuarantin di rumah.

Daripada keseluruhan yang ditahan, 648 individu dikompaun manakala 13 lagi direman, katanya dalam kenyataan hari ini.

Sementara itu bagi Operasi Benteng, Ismail Sabri berkata seramai 40 pendatang tanpa izin, lima tekong dan seorang penyeludup ditangkap, manakala sembilan kenderaan berat dirampas hasil 81 sekatan jalan raya yang diadakan semalam.

Mengenai kuarantin wajib, Ismail Sabri berkata, pada masa ini terdapat 8,235 individu yang pulang dari luar negara sedang menjalani kuarantin di hotel serta institut latihan awam dan institusi pengajian tinggi swasta di seluruh negara.

Mereka adalah antara 36,344 individu yang pulang ke tanah air menerusi pintu masuk sempadan antarabangsa sejak 24 Julai lepas hingga semalam.

Daripada jumlah itu juga seramai 103 individu dihantar ke hospital untuk rawatan, manakala 28,006 telah didiscaj dan dibenarkan pulang, katanya.

Beliau juga berkata sejak 30 Mac hingga semalam, 10,135 operasi sanitasi awam membabitkan 13,059 premis dilaksanakan iaitu 2,716 pusat perniagaan, 1,601 kawasan perumahan antaranya Projek Perumahan Rakyat (PPR); 2,623 tempat awam; 354 pasar raya, dan 5,765 bangunan kerajaan. – Bernama


Ukraine dakwa tiada sehari pun ‘sunyi’ tanpa serangan Russia

KYIV, 12 Ramadan 1443H, Khamis – Empat penduduk awam di bandar kedua timur Ukraine, Kharkiv terbunuh ketika tentera Russia meningkatkan kempen pengeboman di bandar itu.

Pegawai tempatan mendakwa, serangan yang berlaku pada Rabu itu turut menyebabkan kira-kira 10 penduduk lain cedera.

“Musuh mengebom rumah kediaman, kawasan kediaman. Malangnya, terdapat orang awam yang terkorban – perkara paling teruk ialah kanak-kanak sedang nazak,” kata Datuk Bandar Kharkiv, Ihor Terekhov kepada televisyen nasional Ukraine.

Terekhov mendakwa, Kharkiv telah pun diserang Russia dan tiada satu pun hari bandar itu ‘sunyi’ tanpa sebarang seranga sejak permulaan perang pada 24 Februari lalu.

Gabenor wilayah Kharkiv, Oleh Synehubov kemudian memaklumkan di Telegram bahawa empat orang terbunuh dan 10 cedera akibat serangan ke atas bandar itu pada Rabu.

Russia menghantar puluhan ribu tentera ke Ukraine pada 24 Februari lalu dalam ‘operasi khas’ untuk merendahkan keupayaan ketenteraan jirannya di selatan dan memerangi pengaruh ‘nazi’ di Ukraine.

Tentera Ukraine telah melancarkan tentangan sengit dan Barat mengenakan sekatan menyeluruh ke atas Russia dalam usaha memaksa Moscow menarik balik tenteranya. – Agensi


Premis produk kambing perap guna logo halal tanpa kelulusan diserbu

TANAH MERAH,  4 Rejab 1442H, Selasa  – Kementerian Perdagangan Dalam Negeri Dan Hal Ehwal Pengguna (KPDNHEP) menyerbu sebuah premis menjual produk kambing perap di Kampung Kelewek, di sini, hari ini, kerana menggunakan logo halal tanpa kelulusan Jabatan Kemajuan Islam Malaysia (JAKIM).

Ketua Pegawai Penguat Kuasa KPDNHEP Cawangan Tanah Merah,  Ahmad Azizi Abdul Kadir berkata, serbuan pada jam 11 pagi itu  itu dilakukan bersama Jabatan Hal Ehwal Agama Islam Negeri Kelantan (JAHEIK) hasil maklumat orang awam.

“Hasil pemeriksaan mendapati premis ini menggunakan logo halal JAKIM pada bungkusan daging kambing perap produk keluaran mereka yang tidak diperakui halal oleh badan berwibawa iaitu JAKIM,” katanya dalam kenyataan di sini.

Ahmad Azizi berkata produk makanan, plastik pembungkusan dan gegantung yang mempunyai logo halal JAKIM telah disita dan dianggarkan nilai rampasan sebanyak RM1,015.

“Tindakan diambil kerana bertentangan dengan Perenggan 4(1)(a) Perintah Perihal Dagangan (Perakuan dan Penandaan Halal) 2011, Akta Perihal Dagangan 2011 yang menjadi suatu kesalahan di bawah Perenggan 8(b) perintah yang sama.

“Jika sabit kesalahan, individu boleh didenda tidak lebih RM100,000 atau penjara maksimum tiga tahun atau kedua-duanya dan bagi kesalahan kedua, denda RM250,000 atau penjara tidak lebih lima tahun atau kedua-duanya,” katanya. -Bernama


Sah! 200 tahanan di Beirut positif COVID-19

BEIRUT, 1 Safar 1442H, Sabtu – Kira-kira 200 tahanan di penjara Roumieh di sini, disahkan menghidap wabak COVID-19.

Presiden Order of Physician Lubnan, Charaf Abou Charaf dalam satu sidang media berkata, pihaknya bimbang jumlah kes wabak itu semakin meningkat.

Beliau berkata, hospital kerajaan dan swasta digesa untuk bersiap siaga dengan melengkapkan alat perubatan sekiranya kes jangkitan semakin bertambah.

Baru-baru ini, pihak keselamatan melaporkan bahawa sebanyak 22 kes telah disahkan di penjara Roumieh itu, termasuk 13 tahanan dan sembilan pengawal.

Media tempatan melaporkan seramai 4,000 tahanan yang ditempatkan di penjara sama sekali gus menimbulkan kritikan berikutan jumlah itu melebihi kapasiti yang sepatutnya. – Agensi


Kos tunai haji dijangka naik hingga 11 peratus

BANGI, 16 Rabiulawal 1445H, Isnin – Kos menunaikan ibadah haji tahun depan dijangka naik hingga 11 peratus bagi musim 1445H/2024M.

Pengerusi Lembaga Tabung Haji, Tan Sri Azman Mokhtar berkata, beberapa faktor penting mempengaruhi sehingga menyebabkan peningkatan ketara kos berkenaan termasuk situasi ekonomi semasa pasca COVID-19.

“Tabung Haji memang menjangkakan berlaku kenaikan sekitar lima hingga enam peratus sahaja.

“Namun disebabkan pandemik COVID-19, kita menjangka kenaikan yang lebih, termasuk peningkatan kadar inflasi, situasi mata wang semasa.

“Arab Saudi juga menaikkan Cukai Nilai Tambah (VAT) sekitar lima hingga enam peratus selain melakukan perubahan pada sistem mereka termasuk bagi permohonan visa dan ini semua mempengaruhi kenaikan kos,” katanya seperti dilapor portal tempatan, hari ini.

Bagaimanapun, Mohd. Na’im berkata, TH akan tetap meneruskan Bantuan Kewangan Haji secara bersasar bagi mengurangkan beban jemaah haji golongan B40 dan M40.

Tahun lalu, TH memperuntukkan RM265 juta bagi kegunaan Bantuan Kewangan.

Bagaimanapun, pihaknya mengalu-alukan sekiranya bakal-bakal haji akan datang memenuhi konsep ‘istito’ah atau berkemampuan.

“Melihat kepada jumlah perbelanjaan besar yang perlu ditanggung oleh Tabung Haji, ‘istito’ah’ amat dialu-alukan atas kesedaran untuk membuat bayaran penuh kos haji.

“Ini bagi membolehkan TH menumpukan bantuan kewangan kepada golongan yang benar-benar memerlukan,” katanya


Isytihar ‘perang’ Belanjawan 2021 , pembangkang lupa teguran Agong

Oleh Fazleen Safina

BANGI, 11 Rabiulakhir 1442H, Jumaat – Hasrat pembangkang untuk mencabar Belanjawan 2021 di peringkat jawatankuasa membuktikan teguran daripada Yang di-Pertuan Agong tidak memberi kesan kepada mereka.

Malah, alasan diberikan untuk menidakkan kelulusan belanjawan yang dibentuk bagi memperbaiki keadaan ekonomi dan membolehkan negara berdepan wabak COVID-19 dengan baik itu juga disifatkan sebagai dangkal.

Antara kecewa dengan sikap tersebut adalah Presiden Barisan Jemaah Islamiah Se-Malaysia (BERJASA), Datuk Dr Ir Badrulhisham Abdul Aziz yang tidak menyangka masih ramai Ahli Parlimen mahu bermain politik pada ketika ini.

Tegas beliau, ia khususnya dalam kalangan ahli politik veteran yang sepatutnya sudah cukup matang dan perlu menjadi contoh tauladan baik.

“Malah, ada di antara mereka seolah-olah sudah mengisytiharkan akan ‘peperangan’ dalam fasa yang akan datang dalam perbincangan di peringkat jawatankuasa dan pembentangan kali ketiga dan undian kedua.

“Seolah-olah titah Yang di-Pertuan Agong tidak ada dalam kamus mereka untuk mencapai kesepakatan dalam mencari penyelesaian terbaik untuk belanjawan bagi menghadapi krisis ekonomi dan pandemik COVID-19,” katanya ketika dihubungi Ismaweb.net hari ini.

Terdahulu, Ketua Parlimen DAP, Anthony Loke mengaku bertanggungjawab memberikan arahan kepada Ahli-Ahli Parlimen daripada parti itu supaya tidak bangun meminta undi belah bahagi untuk menolak Belanjawan 2021, semalam.

Loke berkata, tindakan itu dibuat selepas mendapat mesej daripada pihak Ketua Pembangkang, Datuk Seri Anwar Ibrahim.

Meskipun tidak bangun meminta undi belah bahagi, Loke berkata, ia bukan bermakna DAP dan parti pembangkang lain menyokong sepenuhnya belanjawan itu.

“Mengapa kita tidak undi belah bahagi hari ini? Sebabnya ialah kita tidak menolak keseluruhan belanjawan tersebut.

“Ada perkara yang kita boleh bersetuju dan sokong seperti pembayaran gaji untuk kakitangan awam, elaun khas untuk frontliners, bantuan tunai kepada rakyat, subsidi gaji untuk majikan, peruntukan untuk pengangkutan seperti MY30 dan lain-lain peruntukan yang memberi manfaat terus kepada rakyat.

“Bayangkan, kalau semua Ahli Parlimen pembangkang bangun mohon undi belah bahagi, apakah serangan pula daripada pihak Perikatan Nasional? Mereka akan tuduh Pakatan Harapan ingkar nasihat Yang di-Pertuan Agong,” katanya.

Mengulas lanjut, Dr Badrulhisham berkata, pihaknya lega dan bersyukur apabila Belanjawan 2021 diluluskan pada peringkat dasar.

Beliau berkata, keprihatinan kerajaan dalam mendengar dan menerima cadangan balas daripada Ahli-Ahli Parlimen dan pihak lain amat dialu-alukan.

“Kita berharap proses kelulusan seterusnya di Parlimen akan berjalan dengan lancar.

“Kefahaman dan kematangan Ahli-Ahli Parlimen amat diharapkan agar belanjawan untuk kepentingan rakyat dapat diluluskan dan dilaksanakan dengan sebaik mungkin,” katanya.


412,026 kanak-kanak di Malaysia lengkap vaksinasi COVID-19

KUALA LUMPUR, 16 Ramadan 1443H, Isnin – Sebanyak 412,026 kanak-kanak berusia antara lima dan 11 tahun atau 11.6 peratus telah melengkapkan vaksinasi mereka di bawah Program Imunisasi Kanak-Kanak COVID-19 Kebangsaan (PICKids) setakat semalam.

Berdasarkan laman web COVIDNOW, sebanyak 1,412,867 kanak-kanak dalam kumpulan sama atau 39.8 peratus telah menerima sekurang-kurangnya satu dos vaksin.

Bagi remaja berumur 12 hingga 17 tahun pula, sejumlah 2,873,414 individu atau 92.4 peratus telah menerima vaksinasi lengkap manakala 2,974,984 individu atau 95.7 peratus telah menerima sekurang-kurangnya satu dos vaksin.

Sementara itu, bagi populasi dewasa pula, sebanyak 15,974,034 individu atau 67.9 peratus telah menerima suntikan dos penggalak.

Manakala 22,960,906 atau 97.6 peratus telah lengkap menerima dua dos vaksin dan 23,238,026 atau 98.8 peratus telah menerima sekurang-kurangnya satu dos suntikan.

Sebanyak 60,184 dos vaksin COVID-19 harian telah diberikan semalam melibatkan 11,268 dos pertama, 45,359 dos kedua dan 3,557 dos penggalak, menjadikan jumlah kumulatif pemberian vaksin menerusi Program Imunisasi COVID-19 Kebangsaan (PICK) sebanyak 69,633,398.

Sementara itu, menurut portal GitHub Kementerian Kesihatan, 12 kematian akibat COVID-19 dilaporkan di seluruh negara dengan Kedah mencatat jumlah tertinggi iaitu empat kes diikuti Pulau Pinang dengan tiga kes, Sarawak (dua kes) dan satu kes masing-masing di Melaka, Perak dan Selangor. – Bernama

Penafian: Kenyataan berita atau artikel ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.


DAP pasti tumbang jika umat Islam bersatu

BANGI, 25 Zulhijjah 1443H, Isnin – Parti tamak haloba DAP akan tumbang sekiranya umat Islam bersatu dalam arena politik.

Namun sekiranya parti-parti orang Islam tetap berpecah, sudah semestinya ia akan menguntungkan parti ultra kiasu.

Justeru, pemerhati politik, Prof Dr Mohd Ridhuan Tee Abdullah meminta Timbalan Presiden UMNO, Datuk Seri Mohamad Hassan mengadakan rundingan segera dengan PAS terutamanya untuk menumbangkan DAP di Pulau Pinang.

“Begitu juga PKR di Selangor. Formulanya tidak susah, canangkan Melayu jadi ketua Menteri Pulau Pinang dan PAS jadi Menteri Besar Selangor. Nampak macam pelik dan tidak masuk akal, tetapi itulah realitinya.

“Percayalah DAP pasti akan tumbang jika umat Islam bersatu.

“Bila berpolitik kena ada rasa besar hati bukan besar kepala. Baru rakyat akan rasa terkejut. Jadikan budaya terkejut dalam budaya politik Melayu, kerana ia akan membawa rakyat berfikir, akan menjadikan mereka mudah faham dan semakin sedar,” katanya.

Dalam pada itu, Prof Ridhuan Tee turut mengingatkan bahawa politik besar kepala atau sombong dan syok sendiri hanya akan makan tuan.

“Jangan fikir soal MCA untuk diketengahkan menjadi calon Ketua Menteri Pulau Pinang. MCA tidak layak untuk jadi Ketua Menteri. Kemenangan MCA di beberapa kerusi DUN dalam PRN Melaka dan Johor, itu bukan tanda MCA kuat, tetapi orang Cina meluat dengan DAP.

“Melaka dan Johor berbeza budaya politiknya. Pulau Pinang sentriknya Cina. Mereka sudah anggap negeri ini bapa dia empunya. Dia rasa dia kuat. Ketua Menteri mesti daripada kalangan mereka. Persepsi ini mesti dipecahkan,” katanya.

Terdahulu, Mohamad Hassan menuntut gabungan Barisan Nasional (BN) bersatu jika berhasrat menumpaskan DAP di Pulau Pinang.

Katanya, tidak mustahil BN mampu menewaskan DAP di negeri itu memandangkan parti berkenaan mengalami kekalahan di kubu kuat mereka pada pilihan raya negeri di Melaka, Johor dan Sarawak.


Lebih 100 jemaah umrah Malaysia positif COVID-19

BANGI, 2 Jamadilakhir 1443H, Rabu – Lebih 100 jemaah umrah tanah air disahkan positif COVID-19 dan kini sedang menjalani kuarantin di Makkah.

Presiden Persatuan Agensi Pelancongan Umrah & Haji Malaysia (PAPUH), Datuk Seri Razali Mohd Sham berkata, daripada jumlah itu, ada jemaah yang terpaksa dirujuk ke hospital berikutan mengalami masalah kesihatan.

“Setakat laporan yang PAPUH terima hari ini, anggaran ada lebih 100 jemaah yang kena kuarantin di sana dalam kalangan ahli kami.

“Ada dua kumpulan jemaah, masing-masing membabitkan 55 orang dan lebih 40 jemaah yang masih berada di sana untuk jalani kuarantin dan jumlah keseluruhan setakat ini dalam 104 orang sahaja,” katanya seperti dipetik portal tempatan, hari ini.

Bagaimanapun, Razali menjelaskan, kesemua jemaah berkenaan telah selesai menjalani ibadat umrah namun ditahan kerana ujian saringan COVID-19 sebelum kembali ke tanah air didapati positif.

PAPUH kini dalam usaha untuk bertemu pihak Kedutaan Arab Saudi di Malaysia bagi membincangkan isu dihadapi sesetengah jemaah yang terpaksa membuat bayaran dahulu untuk rawatan di hospital, dengan tuntutan dibayar semula kemudian.

“Lebih kurang tujuh syarikat insurans yang kita berurusan ketika buat visa untuk jemaah dan ada antaranya yang minta jemaah bayar dahulu, inilah masalahnya.

“Jadi, kami berhasrat untuk berbincang lanjut mekanisme terbaik supaya tidak membebankan jemaah,” katanya.


Ajaran PMYT bercanggah hukum syarak, bahaya keselamatan negara

KOTA BHARU, 11 Safar 1443H, Sabtu – Mesyuarat Khas Muzakarah Fatwa Kebangsaan (MFK) memutuskan ajaran Perjalanan Mimpi Yang Terakhir (PMYT) bercanggah dengan agama Islam, bertentangan dengan hukum syarak dan membahayakan keselamatan negara.

Timbalan Menteri di Jabatan Perdana Menteri (Hal Ehwal Agama) Datuk Ahmad Marzuk Shaary berkata, keputusan itu diputuskan pada mesyuarat minggu lepas yang dihadiri para mufti dan beliau sendiri.

“Alhamdulillah keputusan sudah keluar dan tindakan susulan akan diambil oleh pihak berkuasa terhadap wanita berkenaan dan lebih 1,000 pengikutnya.

“Kita juga merasakan kes ini akan ditutup dalam masa terdekat dan yang tinggal hanyalah proses pendakwaan,” katanya selepas menyempurnakan Program Penyampaian Bantuan Secara Pandu Lalu Kepada Pelajar Cemerlang yang akan melanjutkan pelajaran ke Institut Pengajian Tinggi (IPT), di sini hari ini.

Beliau berkata susulan keputusan dibuat oleh MFK, terpulang kepada pihak Majlis Agama Islam Negeri untuk mewartakan mengenai ajaran tersebut.

Ahmad Marzuk turut menasihati masyarakat tidak mencari ‘jalan pintas’ ke syurga dengan pelbagai cara sebaliknya kembali kepada ketulenan ajaran Islam dengan merujuk kepada pihak majlis agama negeri.

“Kita boleh merujuk kepada hadis dan al-Quran yang sebenarnya sudah ada panduan lengkap cara mengamalkan agama,” katanya.

Beliau berkata hukuman akan diputuskan oleh mahkamah terhadap wanita yang juga pengasas ajaran itu dan pengikutnya boleh dikenakan penjara serta denda.

Katanya, sebelum ini, wanita berkenaan sudah dinasihatkan oleh suaminya supaya tidak meneruskan ajaran berkenaan.

“Saya difahamkan, suami wanita itu tidak menjadi pengikut isterinya, sebaliknya pengikut wanita itu adalah dalam kalangan mereka yang dikenali secara dalam talian,” katanya. – Bernama
Penafian: Kenyataan berita atau artikel ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.


Perang COVID-19 belum tamat, kian sengit: Dr Noor Hisham

PUTRAJAYA, 16 Jamadilawal 1442H, Khamis  – Peperangan melawan pandemik COVID-19 masih belum tamat, malah kian sengit yang memerlukan kesepaduan rakyat dan Kementerian Kesihatan (KKM) untuk menanganinya, kata Ketua Pengarah Kesihatan Tan Sri Dr Noor Hisham Abdullah.

Beliau berkata, usaha KKM membendung penularan COVID-19 dalam negara tetap diteruskan dan kemudahan kesihatan awam dalam mendepani pandemik itu setakat ini masih boleh bertahan.

“Peperangan masih belum tamat dan semakin sengit. Kita perlu bersatu dan kesepaduan akan membezakan sama ada kita akan menangani COVID-19 dengan baik,” katanya kepada media selepas majlis pelancaran buku mewah berjudul ‘The Fight Against Uncertainty: Hospital Services Journey In Combating COVID-19’, yang dilaksanakan secara maya, di sini hari ini.

Sambil mengucapkan Selamat Tahun Baharu kepada semua rakyat Malaysia, Dr Noor Hisham sekali lagi mengingatkan masyarakat supaya mengamalkan prosedur operasi standard (SOP) seperti penjarakan fizikal, pemakaian pelitup muka, sentiasa mencuci tangan dan elak tempat serta ruang sesak ketika berhimpun di ambang tahun baharu bersama keluarga.

“Kalau boleh jangan berhimpun, kalau terpaksa berhimpun pastikan dalam jumlah kurang 10 orang dan patuh SOP yang diketengahkan KKM,” katanya pada majlis yang turut dihadiri Timbalan Ketua Pengarah Kesihatan (Perubatan) Datuk Dr Rohaizat Yon.

Dr Noor Hisham juga menzahirkan ucapan terima kasih kepada seluruh warga KKM, petugas barisan hadapan serta petugas media yang bersama-sama KKM memerangi COVID-19 sepanjang 2020.

“Tempoh setahun ini, peperangan itu adalah kelesuan mental dan fizikal untuk petugas KKM dan juga rakyat. Kita masih belum menang dan diharap 2021 kalau semua orang patuh SOP, insya-Allah kita boleh putuskan rantaian jangkitan COVID-19 dalam negara,” katanya. -Bernama


COVID-19: 1,810 kes baharu hari ini

KUALA LUMPUR, 25 Rabiulakhir 1442H, Jumaat – Kes baharu jangkitan COVID-19 di Malaysia kekal empat digit dengan mencatatkan 1,810 kes hari ini dengan enam lagi kematian, kata Ketua Pengarah Kesihatan Tan Sri Dr Noor Hisham Abdullah.

Ia menjadikan jumlah keseluruhan kes di negara ini mencecah 80,309 kes dengan jumlah kes aktif 12,734, manakala jumlah maut akibat pandemik itu setakat ini ialah 402 orang.

“Daripada jumlah kes baharu berkenaan, terdapat 11 kes import yang mendapat jangkitan dari luar negara, manakala penularan COVID-19 dalam negara pula adalah 1,799 kes,” katanya dalam satu kenyataan mengenai perkembangan situasi COVID-19 terkini di sini hari ini.

Memperincikan lanjut, Dr Noor Hisham berkata Selangor masih melaporkan kes harian tertinggi iaitu sebanyak 829 kes, diikuti Sabah sebanyak 532 kes dan Wilayah Persekutuan Kuala Lumpur sebanyak 132 kes.

Manakala jumlah sembuh ialah 937 kes menjadikan jumlah kumulatif sembuh sebanyak 67,173 kes dan sehingga kini, terdapat 123 kes positif yang sedang dirawat di Unit Rawatan Rapi (ICU) dengan 63 kes memerlukan bantuan pernafasan, katanya. – Bernama


Hukuman mati masih wujud, mansuh hanya hukuman mati mandatori

PUTRAJAYA, 13 Zulkaedah 1443H, Isnin – Hukuman mati masih wujud dalam perundangan Malaysia walaupun kerajaan bersetuju memansuhkan hukuman mati mandatori pada 8 Jun lepas, kata Menteri di Jabatan Perdana Menteri (Parlimen dan Undang-Undang) Datuk Seri Dr Wan Junaidi Tuanku Jaafar.

Beliau berkata kerajaan bersetuju memansuhkan hukuman mati mandatori dan digantikan dengan hukuman gantian yang tertakluk kepada budi bicara mahkamah.

“Sekarang secara prinsipnya kerajaan bersetuju pada 8 Jun bila Jemaah Menteri bersetuju, maknanya prinsipnya kerajaan tidak akan melaksanakan hukuman mati mandatori tetapi di mahkamah sana masih.

“Undang-undang itu ‘governed by existing law’ (undang-undang sedia ada yang belum dipinda),” katanya dalam sidang media, hari ini.

Beliau berkata, hukuman mati mandatori merujuk kepada peruntukan-peruntukan kesalahan jenayah iaitu tertuduh yang didapati bersalah dan dijatuhkan hukuman mati tanpa sebarang pengecualian kerana hakim tidak mempunyai pilihan.

Selain menjatuhkan hukuman mati kepada tertuduh apabila disabit dengan kesalahan contohnya di bawah Seksyen 302 Kanun Keseksaan. – Bernama


SPRM tahan pengerusi bergelar Datuk disyaki terima rasuah RM16 juta

GEORGE TOWN, 1 Zulhijjah 1442H, Ahad – Seorang pengerusi lembaga pengarah sebuah syarikat koperasi hartanah yang bergelar Datuk, ditahan Suruhanjaya Pencegahan Rasuah Malaysia (SPRM) hari ini kerana disyaki terbabit menerima rasuah berjumlah lebih RM16 juta.

Sumber SPRM memberitahu, suspek didakwa menerima sogokan tersebut daripada seorang pengarah syarikat pemaju bergelar Tan Sri, melalui syarikatnya sebagai balasan melantik syarikat pemaju tersebut untuk projek usahasama yang dijalankan di tanah-tanah milik koperasi bagi tujuan pembangunan.

Katanya, suspek berdepan dengan lebih 160 pertuduhan di bawah Akta Pencegahan Pengubahan Wang Haram dan Pencegahan Pembiayaan Keganasan 2001 (AMLATFA 2001) dan Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001 (AMLATFAPUAA 2001).

“Penahanan Datuk itu adalah berdasarkan siasatan dan operasi yang dijalankan oleh SPRM pada Ogos tahun lalu,” katanya.

Katanya, suspek akan didakwa di Mahkamah Sesyen Butterworth esok atas kesalahan menerima rasuah berupa wang dan barangan berharga dianggarkan berjumlah lebih RM16 juta.

Difahamkan, beliau juga akan didakwa di Mahkamah Sesyen Kuala Lumpur pada 15 Julai ini.

Ketika dihubungi, Pengarah SPRM Pulau Pinang, Lim Bee Kean mengesahkan tangkapan berkenaan. Bwenama


Semua masjid, surau dibuka semula: Sultan Selangor

BANGI, 9 Zulkaedah 1441H, Rabu – Sultan Selangor, Sultan Sharafuddin Idris Shah bertitah, ibadah korban sempena Hari Raya Aidiladha hanya boleh dilaksanakan di masjid sahaja.

Setiausaha Sulit Sultan Selangor, Datuk Mohamad Munir Bani berkata, bagaimanapun, surau-surau yang telah pun merancang melakukan ibadah berkenaan boleh melaksanakannya di masjid berdekatan.

Katanya, segala pelaksanaan dan urusan pentadbiran secara terperinci berkaitan titah terbaharu Sultan Selangor akan dikeluarkan oleh Pengarah Jabatan Agama Islam Selangor (JAIS) serta jawatankuasa-jawatankuasa masjid dan surau yang berkaitan.

“Baginda menitahkan agar setiap jemaah wajib mematuhi prosedur operasi standard (SOP) yang telah ditetapkan oleh pihak JAIS khususnya mengambil wuduk di rumah, membawa sejadah masing-masing, memakai pelitup muka ketika hadir di masjid dan surau serta mengamalkan penjarakan sosial.

“Bagi mereka yang tidak sihat adalah dilarang sama sekali untuk melaksanakan solat di masjid dan surau,” katanya menerusi satu kenyataan, hari ini.

Beliau memaklumkan Sultan Selangor akan sentiasa mengikuti perkembangan serta pematuhannya dari semasa ke semasa, sebelum membuat sebarang pertimbangan selanjutnya bagi menentukan jumlah kehadiran jemaah di masjid dan surau.

Dalam perkembangan berkaitan, Mohamad Munir berkata, Sultan Selangor memperkenankan semua masjid dan surau kebenaran mendirikan solat Jumaat berkuat kuasa 3 Julai ini selepas mengambil maklum perkembangan terbaharu wabak COVID-19. .

Manakala semua masjid dan surau dibuka semula untuk mendirikan solat fardhu lima waktu secara berjemaah dengan mematuhi SOP yang telah ditetapkan, katanya.

Katanya lagi, jumlah kehadiran jemaah bagi solat Jumaat dan solat fardhu di Masjid Sultan Salahuddin Abdul Aziz Shah, Masjid Tengku Ampuan Jemaah dan Masjid Raja Haji Fi Sabilillah ditetapkan pada 1,000 orang tidak termasuk pegawai dan ahli jawatankuasa (AJK) masjid.

“Jumlah kehadiran jemaah bagi solat Jumaat dan solat fardhu di semua masjid lain ditetapkan maksimum pada 500 orang tidak termasuk pegawai dan AJK masjid, tertakluk kepada kapasiti masjid yang berkenaan.

“Jumlah kehadiran jemaah di Surau Kebenaran Solat Jumaat bagi mendirikan Solat Jumaat dan Solat Fardhu ditetapkan pada 40 orang tidak termasuk pegawai dan AJK surau.

“Sementara jumlah kehadiran jemaah di surau untuk Solat Fardhu ditetapkan pada 40 orang tidak termasuk pegawai dan AJK surau,” katanya.


Menteri Pendidikan Palestin didakwa letak jawatan

RAMALLAH 13 Safar 1445H, Rabu – Menteri Pendidikan Palestin, Dr Marwan Awartani dilaporkan meletak jawatannya pada mesyuarat Kabinet mingguan yang berlangsung di Ramallah, petang semalam.

Menurut sumber, peletakan jawatan Dr Marwan itu dibuat berikutan rombakan Kabinet yang akan dibuat dalam tempoh 24 jam.

Malah, sumber lain pula mendakwa, peletakan itu dibuat susulan siri mogok di sekolah-sekolah Palestin yang menyaksikan kumpulan guru menuntut kenaikan gaji berikutan peningkatan inflasi.

Siri mogok itu juga berlaku sebagai protes terhadap isu yang semakin meningkat dihadapi kementerian, termasuk krisis buku teks.

Bagaimanapun, ada sumber mendakwa, Perdana Menteri Shtayyeh menolak peletakan jawatan itu dan mungkin tidak menerima tindakan diambil Dr Marwan. – Agensi


1,304 kes baharu, 900 pulih

PUTRAJAYA, 27 Rabiulawal 1442H, Jumaat – Kes baharu COVID-19 hari ini kembali mencatatkan empat angka kepada 1,304 kes hari ini, kata Ketua Pengarah Kesihatan, Tan Sri Dr Noor Hisham Abdullah.

Ini menjadikan bilangan kes aktif dengan kebolehjangkitan mencatat 11,822 kes, manakala jumlah kes pulih hari ini sebanyak 900 kes menjadikan jumlah kumulatif kes pulih sebanyak 32,069 kes.

Beliau berkata daripada 1,304 kes baharu hari ini, 1,300 merupakan kes penularan dalam negara, sementara bakinya kes import.

Bagi penularan tempatan, Sabah terus mencatat kes baharu tertinggi dengan 556 kes, diikuti Selangor (361), Kuala Lumpur (201), Negeri Sembilan (83) dan Pulau Pinang (42).

“Lain-lain negeri pula melibatkan Sarawak, Perak dan Melaka masing-masing 13 kes, Kedah dan Kelantan masing-masing merekodkan lima kes, Labuan (empat), Johor (tiga) dan Putrajaya catat satu kes,” katanya pada sidang media harian perkembangan COVID-19 di sini hari ini.

Bagi empat kes import yang mendapat jangkitan dari luar negara, semua kes membabitkan warganegara yang tiba dari Arab Saudi (tiga kes) dan Mesir (satu kes).

Dr Noor Hisham berkata terdapat satu kes kematian berkaitan COVID-19 hari ini, menjadikan jumlah kumulatif kes kematian COVID-19 sebanyak 304 kes.

Katanya, kes kematian itu membabitkan lelaki warga tempatan berumur 70 tahun yang mendapat rawatan di Hospital Tuaran, Sabah dengan sejarah penyakit darah tinggi.

Beliau berkata sehingga kini, terdapat 96 kes positif COVID-19 yang sedang dirawat di Unit Rawatan Rapi (ICU) dengan 39 kes memerlukan bantuan pernafasan. – Bernama


Masalah 10 guru sukar pulang ke Sabah, Sarawak sempena Aidilfitri selesai

BANGI, 27 Ramadan 1444H, Selasa – Masalah dihadapi 10 guru bersama 48 ahli keluarga mereka kerana mengalami kesukaran mendapatkan tiket penerbangan pulang ke Sabah dan Sarawak sempena perayaan Aidilfitri telah pun selesai.

Kementerian Pendidikan (KPM) dalam kenyataan memaklumkan, kesemua mereka telah memulakan penerbangan seawal 17 April dengan menggunakan Waran Perjalanan Udara Awam.

Menurut KPM, pihaknya cakna dan memahami kesulitan dilalui itu serta mengambil inisiatif bekerjasama dengan Jabatan Pendidikan Negeri Johor dan syarikat penerbangan AirAsia untuk membantu mendapatkan tiket penerbangan bagi guru terbabit serta ahli keluarga mereka.

“KPM menerima maklumat seramai 10 orang guru yang terdiri daripada pelbagai kaum bersama-sama 48 orang ahli keluarga mereka mengalami kesukaran mendapatkan tiket penerbangan pulang berhari raya ke negeri Sabah dan Sarawak.

“Sehubungan itu, kesemua 10 guru dan 48 orang ahli keluarga masing-masing telah memulakan penerbangan menaiki penerbangan AirAsia seawal 17 April 2023 dengan menggunakan Waran Perjalanan Udara Awam yang layak diterima,” katanya.

KPM juga berkata, umum mengetahui semua penjawat awam yang layak menerima Waran Perjalanan Udara Awam masih menerima manfaat seumpamanya.

“Justeru, hebahan palsu mengenai tiket penerbangan percuma pada musim perayaan seperti yang diwar-warkan oleh pihak tidak bertanggungjawab di media sosial adalah berniat untuk mengelirukan dan sedang dalam siasatan pihak polis.

“KPM sentiasa komited untuk terus memastikan kesejahteraan dan kebajikan para guru sentiasa terpelihara,” katanya.


Indonesia sedia suntik vaksin COVID-19 kanak-kanak 6 hingga 11 tahun

BOYOALI, 7 Jamadilawal 1443H, Ahad – Indonesia bersedia memberi suntikan vaksinasi COVID-19 kepada semua kanak-kanak di negara itu yang berusia enam hingga 11 tahun.

Timbalan Menteri Kesihatan Indonesia, Dante Saksono Harbuwono berkata, pemberian suntikan vaksin akan bermula 24 Disember, selepas panduan dasar vaksinasi terhadap kanak-kanak dikeluarkan Kementerian Hal Ehwal Dalam Negeri.

“Pemberian vaksinasi juga dilihat sebagai langkah pencegahan serta pengendalian wabak menjelang sambutan Krismas dan Tahun Baharu.

“Kerajaan tempatan dibenar memulakan suntikan bagi kanak-kanak sekiranya peratusan melebih 70 peratus termasuk 60 peratus vaksinasi dos pertama kepada golongan warga emas,” katanya dalam kenyataan.

2 November lalu, Agensi Kawalan Makanan dan Ubat-Ubatan Kebangsaan Indonesia memberikan kelulusan penggunaan kecemasan bagi vaksin Sinovac ke atas kanak-kanak berusia lima tahun dan ke atas.

Malah, remaja berusia 12 hingga 17 tahun turut diberikan vaksin bagi membolehkan mereka pembelajaran secara fizikal di sekolah.

Agensi itu dilaporkan menjalankan ujian untuk menilai vaksin Sinopharm buatan China kepada kanak-kanak bawah 12 tahun.

Malah, mempertimbangkan penggunaan vaksin Pfizer-BioTech kepada kanak-kanak berikutan kelulusan pada 29 Oktober lalu oleh Pentadbiran Makanan dan Ubat-ubatan (FDA), Amerika Syarikat (AS).

Sehingga kini, hanya beberapa negara termasuk Singapura membenarkan pemberian vaksinasi kepada remaja dan kanak-kanak. -Agensi


Rakyat Terengganu disaran solat hajat malam ini

KUALA TERENGGANU, 18 Safar 1442H, Selasa – Seluruh rakyat Terengganu disarankan untuk melaksanakan solat hajat secara serentak malam ini, kata Menteri Besar, Datuk Seri Dr Ahmad Samsuri Mokhtar.

Solat hajat berkenaan boleh diadakan seusai solat Isyak, pada malam ini di kediaman masing-masing.

Beliau memetik hadis Rasulullah ﷺ yang diriwayatkan oleh Ahmad, Ibn Majah dan lain-lain, bahawa baginda bersabda yang bermaksud, “Tidak boleh ditolak ketetapan Allah Taala melainkan doa.”

Membawa seruan yang sama, Institut Modal Insan Terengganu Sejahtera (i-MiTS), berkata, selain daripada mengambil langkah mencegah dan merawat sebagaimana pekeliling dikeluarkan Kementerian Kesihatan Malaysia (KKM) mahupun antarabangsa, pihaknya mengajak rakyat memohon pertolongan daripada Allah SWT melalui solat dan bermunajat.

“Kami menyeru umat Islam di negara ini khususnya di Terengganu untuk mengadakan solat hajat di rumah masing-masing pada hari ini, selepas solat Isyak bagi memohon kesejahteraan negara daripada  penularan wabak COVID-19.

“Firman Allah SWT: Dan mintalah pertolongan (kepada Allah) dengan bersabar dan mengerjakan sembahyang (munajat); dan sesungguhnya sembahyang itu amatlah berat kecuali kepada orang-orang yang khusyuk. – Surah Al Baqarah: 45.”


PM ke-9: Sokongan terhadap Anwar bertambah, dakwa PKR

BANGI, 9 Muharram 1443H, Rabu – Presiden PKR, Datuk Seri Anwar Ibrahim didakwa sudah menerima sokongan daripada lebih 105 Ahli Parlimen sebagai calon Perdana Menteri.

Perkara itu didedahkan Ketua Penerangan PKR, Datuk Seri Shamsul Iskandar Mohd Akin menerusi laporan akhbar Berita Harian (BH), hari ini.

Bagaimanapun, Shamsul dilaporkan enggan mendedahkan jumlah pertambahan dan Ahli Parlimen mana yang memberikan sokongan berkenaan.

“Calon Perdana Menteri Pakatan Harapan (PH) adalah Datuk Seri Anwar Ibrahim ada pertambahan (sokongan).

“Kita tidak dapat dedah kerana arahan Istana Negara ialah menjaga kerahsiaan,” dakwanya.

Sebelum ini, Presiden Parti Warisan Sabah (Warisan), Datuk Seri Mohd Shafie Apdal mengesahkan beliau dan Anwar dinamakan oleh PH Plus sebagai calon Perdana Menteri.

Shafie berkata, ia berasaskan 105 sokongan yang diterima masing-masing, tetapi siapa di antara mereka berdua yang dapat meraih undi bagi menambah kekuatan itu akan menjadi calon pilihan.


GTA-PN mula bincang idea kerjasama untuk PRU15

BANGI, 25 Rabiulawal 1444H, Sabtu – Gerakan Tanah Air (GTA) mengesahkan telah mula berbincang dengan Perikatan Nasional (PN) untuk mencari titik persetujuan menjalankan kerjasama bagi menghadapi Pilihan Raya Umum Ke-15 (PRU15).

Timbalan Pengerusi Penaja GTA, Datuk Seri Mukhriz Mahathir berkata, kerjasama berkenaan boleh dicapai sekiranya kedua-dua pihak sanggup mengetepikan perbezaan pendapat dan tetapkan matlamat bagi menjatuhkan Barisan Nasional (BN).

Beliau berkata, buat masa ini kedua-dua pihak sedang mencari persefahaman sebelum rundingan secara rasmi dapat dibuat.

“Ya, GTA dan PN memang ada melakukan perbincangan bagi melihat kemungkinan dapat bekerjasama pada PRU15, namun ia belum sampai ke tahap rundingan rasmi lagi setakat ini.

“Perbincangan masih di peringkat awal yang mana kita masih perlu menentukan konsep gabungan berkenaan dan setakat ini, respon PN adalah positif,” katanya.

Bagaimanapun, Mukhriz yang juga Presiden Pejuang berkata, sekiranya persetujuan dapat dicapai, gabungan berkenaan perlu disegerakan berikutan kesuntukan masa dengan penamaan calon PRU15 ditetapkan pada 5 November ini.

“Kita melihat kerjasama ini boleh dibuat dalam bentuk gabungan politik (GTA dan PN), tetapi ia berkemungkinan agak sukar kerana kesuntukan masa.

“Tetapi mungkin boleh dibuat kerjasama dalam menghadapi pilihan raya jika kedua-dua pihak melihat kerosakan bakal dibuat BN dan UMNO sekiranya kembali mendapat kuasa,” katanya seperti dilapor Berita harian, hari ini.

GTA membabitkan kerjasama antara PEJUANG, Parti Bumiputera Perkasa Malaysia (PUTRA), Barisan Jemaah Islamiah Se-Malaysia (BERJASA) dan Parti Ikatan India Muslim Nasional (IMAN).

Terdahulu, Pengerusi Penaja GTA, Tun Dr Mahathir Mohamad memaklumkan, pihaknya sedang menilai kemungkinan mempertimbangkan kerjasama bersama PN bagi menghadapi PRU15.

Dr Mahathir berkata, pihaknya sedia bekerjasama bersama PN, yang dipimpin Tan Sri Muhyiddin Yassin, sekiranya gabungan itu sependapat dengan GTA serta tidak terbabit dengan perkara bertentangan dasar dan prinsip.


Arab Saudi wajibkan dos penggalak jika ingin ke luar negara

RIYADH, 2 Rejab 1443H, Jumaat – Arab Saudi mengumumkan sekatan perjalanan baharu yang akan berkuat kuasa pada 9 Februari ini, sebagai sebahagian langkah kerajaan untuk mengekang penularan COVID-19 dan memelihara kesihatan awam.

Sumber rasmi Kementerian Dalam Negeri memaklumkan bahawa semua rakyat Arab Saudi mesti mengambil vaksin dos penggalak untuk melakukan perjalanan ke luar negara mulai Rabu depan.

Kementerian itu berkata, semua ketibaan di negara itu termasuk warganegara perlu melepasi keputusan ujian saringan PCR negatif dalam tempoh 48 jam sebelum berlepas, tanpa mengambil kira status vaksinasi mereka.

Katanya, sekatan baharu itu diperkenalkan selaras dengan situasi epidemiologi tempatan dan global ketika ini.

Kementerian memaklumkan bahawa rakyat yang ingin melancong ke luar negara mesti mengambil dos penggalak setelah tiga bulan lengkap dua dos vaksinasi.

Bagaimanapun, kanak-kanak di bawah umur 16 tahun atau kumpulan yang dikecualikan dalam aplikasi Tawakkalna tidak tersenarai dalam keperluan sekatan baharu itu.

“Semua pelancong yang tiba di negara ini, tanpa mengira status imunisasi mereka, dikehendaki mengemukakan ujian PCR negatif atau ujian antigen negatif yang dikeluarkan dalam tempoh 48 jam dari tarikh berlepas mereka atau kemasukan ke negara ini.

“Kanak-kanak di bawah umur lapan tahun dikecualikan memandangkan peraturan di negara asal mereka berkaitan dengan kawalan jangkitan COVID-19,” kata kementerian itu, semalam.

Menurut kementerian, pengembara Arab Saudi yang tidak mengambil semua dos vaksin yang diluluskan akan dibenarkan masuk hanya selepas 10 hari diuji positif COVID-19.

Sumber kementerian itu turut menekankan keperluan semua pihak mematuhi langkah berjaga-jaga dan protokol kesihatan yang diluluskan, selain melengkapkan dos vaksinasi masing-masing. – Agensi


Hampir 80 pelajar perempuan Afghanistan diracun

KABUL, 16 Zulkaedah 1444H, Isnin – Hampir 80 pelajar perempuan di Afghanistan dilaporkan mengalami keracunan dan dikejarkan ke hospital dalam dua kejadian berasingan di sekolah rendah, utara negara itu, semalam.

Pegawai Pendidikan Wilayah mendakwa, tindakan berkenaan dipercayai mempunyai kaitan dengan perbuatan dendam.

Dilaporkan, terdapat individul yang tidak dikenali memasuki sekolah perempuan dan meracuni kelas berkenaan.

Ketua Jabatan Pendidikan wilayah Sangcharak, Mohammad Rahmani berkata, hampir 80 pelajar perempuan diracun – membabitkan 60 pelajar dari Sekolah Naswan-e-Kabod Aab manakala 17 lagi di Sekolah Naswan-e-Faizabad.

“Kedua sekolah berkenaan adalah berhampiran dan kedua-duanya disasarkan dalam kejadian ini,” katanya.

Bagaimanapun beliau menjelaskan, semua pelajar kini dalam keadaan stabil dan akan dibenarkan keluar hospital tidak lama lagi.

Siasatan awal mendapati ada pihak berdendam dan cuba mengupah pihak ketiga untuk melakukan serangan berkenaan.

Sebelum ini, Iran berdepan situasi sama apabila kira-kira 13,000 pelajar sekolah perempuan di negara itu berdepan kes keracunan sejak November tahun lalu.

Ribuan pelajar mengalami rasa mual dan pening selepas terhidup asap menyebabkan mereka pengsan dan terpaksa dikejarkan ke hospital. – Agensi


Al-Quran, sunnah manual kepimpinan manusia

BANGI, 5 Jamadilakhir 1442H, Isnin – Jumlah ahli yang ramai dalam sistem kepimpinan amat penting dalam faktor semak dan imbang yang berkesan.

Namun matlamat kepimpinan itu tidak akan tercapai jika ahli yang terpercaya ini telah rosak, hilang integriti dan kemahiran serta jauh lari dari agenda sebenar organisasi mereka.

Ahli Jawatankuasa Pusat Ikatan Muslimin Malaysia (ISMA), Ir Ts Lukman Al Hakim Mohamad berkata, Allah SWT menyediakan al-Quran dan Sunnah sebagai rujukan dan panduan serta manual kepimpinan buat manusia yang dicipta dengan kekurangan dan kelemahan.

Katanya, dari segi pengurusan, manusia yang memimpin seorang diri akan binasa sama ada diri mereka sendiri atau sistem yang mereka pimpin – kecuali para Nabi dan Rasul yang dipandu terus oleh Allah SWT.

“Kebinasaan ini berlaku disebabkan faktor yang sama, iaitu kelemahan manusia. Ini jelas terbukti jika kita mengkaji sistem kepimpinan diktator atau raja yang memiliki kuasa mutlak.

“Solusinya ialah dengan membina perkumpulan orang-orang yang terpercaya bagi memandu dan mengawal pemimpin tertinggi sesebuah organisasi. Sistem kepimpinan Islam yang digunapakai oleh gerakan Islam atau NGO Islam menggunakan syura bagi mengimbangi kuasa Amir/Presiden.

“Entiti perniagaan pula menggunakan Board of Director (BOD) sebagai medium lebih tinggi bagi membuat keputusan dan memberikan arahan kepada MD/CEO,” katanya dalam kenyataan hari ini.

Manakala dalam sistem politik, Lukman berkata, Perdana Menteri bertanggungjawab kepada Parlimen yang terdiri dari Ahli Parlimen yang dilantik rakyat

“Kelemahan manusia tetap ada dalam sistem syura, BOD mahupun Parlimen namun bilangan ahli yang ramai merupakan faktor semak dan imbang yang berkesan.

“Kecualilah sebahagian besar ahli yang terpercaya ini telah rosak, hilang integriti dan kemahiran serta telah jauh lari dari agenda sebenar organisasi mereka

“Pengajaran untuk kita ialah, selain melahirkan pemimpin yang berwibawa, perjuangan yang tidak kurang pentingnya ialah membina suatu sistem kepimpinan yang hebat dan teguh dengan ujian masa!,” katanya.


Guru boleh diarah hadir bertugas ketika cuti penggal

KUALA LUMPUR, 7 Syaaban 1444H, Selasa – Guru boleh diarahkan untuk hadir bertugas semasa cuti penggal persekolahan, namun tidak boleh melebihi separuh daripada bilangan cuti penggal sekolah dalam tahun persekolahan tersebut, Dewan Rakyat diberitahu hari ini.

Timbalan Menteri Pendidikan, Lim Hui Ying berkata, ia adalah berdasarkan surat siaran Kementerian Pendidikan (KPM) Bilangan 11 Tahun 2017 yang turut memaklumkan arahan hadir bertugas itu meliputi tugasan mengawas peperiksaan, berkursus dan mesyuarat persediaan awal tahun persekolahan.

“Walaupun ini tugasan luar bukan bersifat rutin yang perlu dilakukan setiap hari, tetapi ini juga sebahagian daripada tugas guru,” katanya ketika menjawab soalan tambahan Vivian Wong Shir Yee (PH-Sandakan) yang bertanyakan sekiranya guru boleh dipanggil bertugas ketika cuti sekolah.

Sementara itu, Lim berkata setakat ini tiada elaun khusus diberikan kepada guru yang melaksanakan tugasan luar bilik darjah termasuk hadir ke mesyuarat pengurusan sekolah pada hujung minggu.

Bagaimanapun, beliau berkata, sekiranya guru diarahkan bertugas di luar sekolah, mereka layak diberikan tuntutan perjalanan.

“Ini adalah setakat sekarang, tetapi kita akan ambil maklum isu dibangkitkan dan kita akan teliti,” katanya menjawab soalan tambahan Nurul Amin Hamid (PN-Padang Terap) yang bertanyakan sekiranya kerajaan akan memperkenalkan insentif atau elaun khusus kepada guru gred DG41 yang melaksanakan tugasan di luar kelas. – Bernama


Pendekatan EBP perlu untuk berada antara sembilan ekonomi terbaik dunia

KUALA LUMPUR, 20 Rabiulakhir 1443H, Khamis – Pendekatan dasar dan peraturan berasaskan bukti (EBP) perlu digalakkan dalam usaha kerajaan mencapai sasaran berada antara sembilan ekonomi terbaik dunia untuk sub-indeks Kecekapan Kerajaan.

Perdana Menteri Datuk Seri Ismail Sabri Yaakob berkata, indikator peraturan perniagaan di Malaysia telah menunjukkan trend kemerosotan yang ketara dalam tempoh 10 tahun lepas, iaitu daripada kedudukan ke-19 pada 2010 kepada kedudukan ke-47 pada tahun ini.

“Ini gesaan yang kuat untuk pembaharuan pengawalseliaan. Kita mesti lakukan sesuatu.

“Dalam mencapai sasaran ini, pendekatan EBP perlu digalakkan.

“EBP akan diterapkan dalam mekanisme perancangan, penilaian dan pemantauan supaya dapat menjamin pembaharuan struktural yang menyeluruh bagi kelestarian pertumbuhan produktiviti dan ekonomi,” katanya dalam ucapan perasmian Persidangan Kebangsaan Amalan Baik Peraturan (GRP) secara maya, hari ini.

Persidangan itu merupakan acara kemuncak bagi Bulan GRP yang telah bermula pada 25 Okt 2021 hingga hari ini.

Ismail sabri berkata, pendekatan Keseluruhan Kerajaan atau “Whole-of-Government Approach” yang menitikberatkan kerjasama rapat dan bersepadu semua kementerian, agensi, dan jabatan menjadi asas pelaksanaan GRP.

“Bukan itu sahaja, penglibatan pihak swasta, industri dan komuniti perniagaan di dalam GRP juga akan ditingkatkan.

“Prinsip, elemen, dan proses dalam kaedah GRP mesti diterima pakai oleh semua kementerian dan agensi pengawal selia dalam penggubalan dan semakan dasar serta peraturan,” katanya.

Katanya, elemen GRP antaranya Analisis Impak Peraturan, Analisis Kos Faedah dan Penilaian Notifikasi Peraturan mesti dilaksanakan dengan teliti selain data dan maklumat yang terangkum harus membuktikan bahawa tindakan peraturan benar-benar membawa kepada kesejahteraan rakyat.

“Saya menyokong penuh inisiatif pembangunan peraturan berkualiti dalam merealisasikan agenda ini seperti yang dirancang dalam RMK12.

“Saya juga yakin mandat yang diberikan kepada MPC untuk menerajui pembaharuan peraturan akan dijalankan dengan penuh tanggungjawab dalam memudahcara pelaksanaan GRP.

“Hala tuju kita adalah satu – produktiviti meningkat, ekonomi berkembang dan negara yang makmur,” katanya.

Ismail Sabri menegaskan dasar dan peraturan yang berkualiti bakal memudahcara operasi perniagaan, meningkatkan ketelusan serta meminimumkan bebanan kos dan sumber.

“Industri boleh berkembang dengan lebih dinamik dan anjal untuk kekal berdaya saing,” katanya. – Bernama


MAFI olah semula, tambah baik sekuriti makanan negara

KUALA LUMPUR, 16 Zulkaedah 1443H, Khamis – Kementerian Pertanian dan Industri Makanan (MAFI) bersedia untuk menambah baik dan mengolah semula Pelan Tindakan melibatkan komoditi makanan bagi meningkatkan tahap sara diri (SSL) untuk memastikan sekuriti makanan di dalam negara terjamin.

Menterinya, Datuk Seri Dr Ronald Kiandee berkata, langkah itu melibatkan Dasar Agro Makanan Negara 2.0 dan Dasar Sekuriti Makanan Negara (DSMN) khususnya apabila negara sebelum ini belum berhadapan keadaan pascapandemik yang mencabar.

Beliau berkata, perkembangan terkini melibatkan konflik geopolitik (peperangan Rusia-Ukraine) dan kesan penutupan sempadan ketika pandemik telah menimbulkan keperluan itu.

“Apabila kita merangka DSMN dan Dasar Agro Makanan Negara, kita belum berhadapan satu tahap pascapandemik yang mencabar. Namun perkembangan terbaharu menambah cabaran terhadap rantaian makanan negara bukan sahaja di Malaysia tetapi juga seluruh dunia.

“Jadi kita di kementerian ini bersedia untuk menambah baik pelan-pelan tindakan yang telah kita olah dalam keadaan yang kurang mencabar dan disesuaikan dalam keadaan kini yang mencabar,” katanya dalam temu bual eksklusif bersama BernamaTV.

Pada masa sama, beliau memaklumkan kerajaan berjaya menangani kesan daripada gangguan rantaian bekalan sekali gus mengelakkan negara daripada berhadapan dengan keadaan krisis yang melampau.

“Kita sentiasa bersedia untuk melakar dan mengolah Pelan-Pelan Tindakan yang strategik dan perlu bagi memastikan gangguan ini tidak memberi kesan krisis kepada bekalan rantaian makanan di negara kita,” katanya.-  Bernama


Bekas guru besar didakwa pecah amanah wang sumbangan zakat RM75,000

SHAH ALAM, 7 Rabiulawal 1443H, Khamis – Seorang bekas guru besar hari ini mengaku tidak bersalah di Mahkamah Sesyen di sini atas tiga pertuduhan pecah amanah menyalahgunakan wang sumbangan zakat berjumlah RM75,000 pada 2019.

Bagi kesemua pertuduhan, Mohamed Nor Azmi Darno, 54, didakwa melakukan pecah amanah dengan curangnya menyalahgunakan wang sumbangan zakat, dengan nilai keseluruhan RM75,000 daripada sebuah syarikat korporat kepada murid asnaf di sebuah sekolah rendah di Sungai Buloh, dekat sini di mana tertuduh merupakan guru besar sekolah itu pada masa tersebut.

Mohamed Nor Azmi yang kini bertugas di Jabatan Pendidikan Negeri Selangor didakwa menyalahgunakan wang sumbangan itu, masing-masing RM5,000; RM40,000 dan RM30,000 untuk kegunaannya sendiri dan tidak diagihkan kepada murid asnaf sekolahnya, bagi program Pemberian Sumbangan Hari Raya 2019.

Dia melakukan kesemua kesalahan tersebut di sebuah cawangan bank tempatan di Saujana Utama, Bandar Saujana Utama, Sungai Buloh dekat sini pada 17 dan 19 Jun 2019.

Justeru, dia melakukan kesalahan yang boleh dihukum di bawah Seksyen 409 Kanun Keseksaan yang memperuntukkan hukuman penjara maksimum 20 tahun dan sebatan serta denda, jika sabit kesalahan.

Pendakwaan dikendalikan Timbalan Pendakwa Raya Suruhanjaya Pencegahan Rasuah Malaysia (SPRM) Noryusriza Zulkifli, manakala tertuduh diwakili peguam Nur Asikin Mohamed Yusoff.

Terdahulu, Nur Asikin yang mewakili Mohamed Nor Azmi memohon mahkamah membenarkan jaminan rendah daripada RM80,000 yang dicadang pihak pendakwaan, atas alasan anak guamnya perlu menanggung isteri dan enam anak dengan dua daripada mereka masih belajar serta tertuduh merupakan pencari nafkah utama keluarga.

Hakim Rozilah Salleh memerintahkan tertuduh diikat jamin RM30,000 untuk kesemua kesalahan dengan seorang penjamin, dan menetapkan tarikh sebutan semula kes pada 22 Nov depan.

Sebagai syarat tambahan, tertuduh perlu menyerahkan pasport kepada mahkamah, melapor diri ke pejabat SPRM terdekat setiap awal bulan dan tidak mengganggu saksi. – Bernama


PH kerjasama UMNO pada PRU15? Anwar tak tolak kemungkinan

BANGI, 24 Rejab 1442H, Isnin – Presiden PKR, Datuk Seri Anwar Ibrahim tidak menolak kemungkinan untuk bekerjasama dengan UMNO pada Pilihan Raya Umum ke-15 (PRU15).

Ia susulan keputusan UMNO minggu lalu untuk tidak bekerjasama dengan Parti Pribumi Bersatu Malaysia (Bersatu) pada pilihan raya nanti.

“Soal kerjasama dengan mana-mana pihak tidak berbangkit setakat ini.

“Walaupun jelas kita dukung siapa saja yang boleh terima kita (Pakatan Harapan) untuk dukung tadbir urus yang baik, tolak rasuah, tolak segala bentuk penyelewengan dan salah guna kuasa dan jaga orang Melayu,” katanya seperti dilapor Sinar Harian, hari ini.

Sebelum ini, UMNO memutuskan untuk tidak menjalin sebarang kerjasama dengan Bersatu pada PRU15, dan hanya bersama kerajaan Perikatan Nasional (PN) sehingga Parlimen dibubarkan.

Keputusan itu dibuat UMNO selepas Presiden Bersatu, Tan Sri Muhyiddin Yassin meminta parti berkenaan menyatakan pendirian jelas kedudukan kerjasama sebelum rundingan pengagihan kerusi diteruskan.

Bersatu pula membuat keputusan untuk memperkasakan gerak kerja bersama rakan-rakan dalam PN iaitu PAS, STAR, SAPP dan Gerakan.

Pada masa sama, Anwar turut memaklumkan bahawa PH sudah memulakan proses rundingan kerusi bagi PRU15.

Ahli Parlimen Port Dickson itu berkata, PH turut mengambil kira kerusi untuk parti-parti sekutu lain termasuk cadangan yang dikemukakan Pertubuhan Progresif Kinabalu Bersatu (UPKO).

“Majlis Presiden PH telah putuskan beberapa perkara termasuk kerjasama jentera pilihan raya dan untuk memulakan rundingan kerusi melibatkan parti komponen PH terutamanya, dan juga mengambil kira peruntukan untuk parti rakan yang lain.

“Ada juga cadangan daripada Presiden UPKO, Wilfred Madius Tangau dan ia akan diambil kira. Tetapi pada tahap ini, kita akan lantik seorang jurucakap,” katanya.


Thailand larang sambutan tahun baharu di kawasan COVID-19

BANGKOK, 16 Jamadilawal 1442H, Khamis – Thailand melarang semua perhimpunan awam termasuk penganjuran sambutan dan konsert tahun baharu di kawasan yang dilanda COVID-19, berkuat kuasa serta-merta dalam usaha menghentikan penularan pandemik itu.

Jurucakap Pusat Pentadbiran Situasi COVID-19 (CCSA) Thaweesilp Wissanuyothin berkata, perhimpunan awam dilarang di kawasan yang dikawal ketat, yang merekodkan lebih daripada 50 kes dan kawasan terkawal yang mencatatkan lebih daripada 10 kes.

Beliau berkata, mengikut perkembangan terbaharu, wabak itu telah merebak ke 48 dari 77 wilayah di negara itu.

“Lonjakan jumlah kes harian COVID-19 kini agak membimbangkan. Kami tidak mahu melihat pelaksanaan perintah berkurung (lockdown) lagi,” katanya.

Ketika ini, beberapa kawasan telah dilaksanakan perintah sekatan bersasar termasuk di pusat pelancongan Pattaya dan Hua Hin.

Thaweesilp berkata, gabenor wilayah juga telah diberi kuasa untuk melarang penganjuran apa-apa acara dan aktiviti yang boleh menimbulkan risiko penyebaran COVID-19.

Sementara itu, pihak berkuasa juga meminta orang ramai mengelak daripada melakukan perjalanan tidak penting bagi menghalang penyebaran wabak itu.

Sejak tempoh 24 jam lepas, Thailand mencatatkan 250 kes baharu COVID-19 melibatkan 241 penularan tempatan, 29 daripadanya pernah mengunjungi ke pusat hiburan, sembilan dikaitkan dengan kluster pasar udang Samut Sakhon, tiga dari Kluster Rayong dan dua pekerja asing.

Sumber jangkitan bagi sejumlah 198 kes itu masih dalam siasatan, dengan 108 kes dilaporkan di wilayah Chonburi dan 53 di wilayah Rayong.

Setakat ini, Thailand telah mencatatkan 6,690 kes dengan 61 kematian. – Bernama


Cukai cecair vape dibimbangi rancakkan lagi pasaran

BANGI, 12 Ramadan 1444H, Isnin – Keputusan kerajaan mengeluarkan produk cecair atau gel nikotin daripada Akta Racun 1952 akan membuka peluang yang luas dan merancakkan lagi pasaran rokok elektronik dan vape di Malaysia.

Ketua Pemuda Ikatan Muslimin Malaysia (ISMA), M Riduan Muhammad berkata, pada tahun 2016, kajian telah menunjukkan 300,000 pelajar sekolah dan pemuda merupakan pengguna vape.

“Jadi persoalannya ialah generasi pemuda yang bagaimana yang ingin dibentuk oleh pemimpin negara pada hari ini?

“Adakah polisi yang baru dipinda membantu kepada pembentukan pemuda yang diharapkan?,” soalnya dalam kenyataan, hari ini.

M Riduan menegaskan, pemuda adalah generasi masa depan yang penting bagi kemajuan dan keberhasilan negara.

Atas dasar itu, amat penting bagi pemuda untuk menjadi sihat dan produktif supaya dapat menyumbang secara positif dalam masyarakat.

“Pemuda yang sihat dan produktif akan memiliki peluang lebih besar dalam mencapai tujuan dan cita-cita mereka, serta memberikan sumbangan positif kepada masyarakat dan bangsa,” katanya.

Beliau menyarankan supaya pihak kerajaan dapat mempertimbangkan semula cadangan pindaan akta terbabit demi kebaikan rakyat.

“Para pemuda harus memahami bahawa penggunaan rokok dan vape akan mengganggu kesihatan secara serius dan mengurangi produktiviti dalam kehidupan seharian,” katanya.

Terdahulu media melaporkan, kerajaan melaksanakan cukai ke atas penjualan cecair vape untuk rokok elektronik (e-rokok) pada kadar 40 sen setiap mililiter (ml).

Pelaksanaan cukai itu diumumkan menerusi notis warta Kerajaan Persekutuan yang dikeluarkan semalam oleh Perdana Menteri Datuk Seri Anwar Ibrahim yang juga Menteri Kewangan.

Sementara itu, warta dikeluarkan Menteri Kesihatan Dr Zaliha Mustafa menyatakan, tampalan, cecair dan gel nikotin untuk membantu menghentikan tabiat merokok kini dikecualikan daripada Akta Racun 1952.


Isu Korea Utara: ATM siap siaga, fokus ancaman siber

IsuKUALA LUMPUR, 10 Syaaban 1442H, Rabu – Angkatan Tentera Malaysia meningkatkan tahap kesiapsiagaan, antaranya menumpukan kepada ancaman siber dalam memastikan data rahsia kerajaan berada dalam keadaan selamat, susulan kenyataan Kaunselor Kedutaan Korea Utara di Malaysia Kim Yu-Song baru-baru ini.

Panglima Angkatan Tentera Jen Tan Sri Affendi Buang berkata, negara kini bukan sahaja berhadapan dengan ancaman fizikal tetapi juga ancaman siber, namun perkara tersebut masih terkawal.

“Pertama sekali ATM akan memastikan negara berada dalam keadaan selamat, kita juga meningkatkan kesiapsiagaan dalam perkembangan siber,” katanya selepas menyempurnakan majlis perasmian Tim Pemantau Antarabangsa-Mindanao ke-16 (TPA-M16) di Wisma Perwira ATM di sini, hari ini.

Jelasnya lagi, ancaman siber menjadi antara tumpuan utama pasukannya, kerana sudah menjadi rutin kehidupan masyarakat masa kini banyak bergantung kepada teknologi siber dalam urusan harian, seperti membeli barang atau pembayaran secara dalam talian dan sebagainya.

Beliau berkata demikian susulan kenyataan yang diberikan Kim pada Ahad lepas, yang mengatakan Malaysia perlu menanggung akibat daripada tindakan mengenakan pendakwaan terhadap rakyatnya.

Ahad lepas, kesemua kakitangan diplomatik Kedutaan Korea Utara dan tanggungan mereka di Malaysia, berlepas pulang ke negara mereka susulan keputusan Pyongyang menamatkan hubungan diplomatik dengan Kuala Lumpur.

Pada Jumaat, Pyongyang mengumumkan ia menamatkan hubungan diplomatik dengan Malaysia, apabila pada awal bulan ini mahkamah Malaysia memutuskan seorang ahli perniagaan Korea Utara boleh diekstradisi ke Amerika Syarikat, untuk menghadapi pertuduhan pengubahan wang haram.

Pada hari sama, Wisma Putra dalam kenyataannya berkata, ia kesal dengan keputusan Korea Utara itu dan sebagai tindak balas, Malaysia akan menutup kedutaan negara berkenaan di sini yang operasinya sudah digantung sejak 2017.

Malaysia dan Korea Utara mewujudkan hubungan diplomatik pada 1973, serta mengecapi pelbagai pencapaian diplomatik dan perdagangan hinggalah pada 2017, apabila Kim Jong-nam iaitu abang pemimpin Korea Utara Kim Jong-un, dibunuh di Malaysia.

Terdahulu, Affendi menyempurnakan majlis perasmian Tim Pemantau Antarabangsa-Mindanao ke-16 (TPA-M16) yang akan berlepas ke Mindanao, Filipina pada Jumaat ini (26 Mac).

Pasukan TPA M-16 yang diketuai Timbalan Ketua Misi Mejar Jen Datuk Hamdan Ismail bersama 16 pegawai dan anggota daripada ATM, Polis Diraja Malaysia dan penjawat awam, menggantikan TPA M-15 yang dijadual tiba di tanah air pada 10 April.

Penghantaran TPA M-16 selama 12 bulan itu adalah bagi meneruskan tugas-tugas berpandukan Terma Rujukan bagi pemantauan dan mengawasi proses gencatan senjata antara kerajaan Filipina dan Barisan Pembebasan Islam Moro (MILF). – Bernama


Turkiye gandakan import minyak Russia, tak hirau sekatan Barat

ANKARA, 25 Muharam 1444H, Selasa – Turkiye menggandakan import minyak Russia tahun ini, lapor Reuters, menggariskan bagaimana kedua-dua negara telah meningkatkan kerjasama walaupun sekatan Barat dikenakan ke atas Moscow atas pencerobohannya di Ukraine.

Menurut angka dari Refinitiv Eikon, Turkiye meningkatkan import minyak dari Russia melebihi 200,000 tong sehari (bpd) tahun ini, berbanding hanya 98,000 bpd untuk tempoh yang sama 2021.

Kenaikan dalam jualan berlaku selepas mesyuarat awal bulan ini di mana Presiden Russia, Vladimir Putin dan Presiden Turkiye, Recep Tayyip Erdogan bersetuju untuk menubuhkan sistem pembayaran separa bagi gas Russia dalam rubel.

Russia telah dipaksa untuk mengurangkan harga minyak mentahnya di tengah-tengah sekatan Barat.

Turkiye adalah salah satu daripada beberapa negara yang enggan bersetuju dengan sekatan Barat untuk mengasingkan Moscow atas pencerobohan Ukraine.

Walaupun Ankara telah menjual dron bersenjata ke Ukraine, ia telah meletakkan dirinya sebagai orang tengah dalam konflik itu.

Pada bulan Julai, Ankara membantu menjadi broker perjanjian Pertubuhan Bangsa-Bangsa Bersatu (PBB) yang membenarkan penghantaran semula bijirin Ukraine dari Laut Hitam.

Peningkatan dalam jualan minyak menggariskan bagaimana Turkiye berusaha untuk meraih faedah mengekalkan hubungan dengan kedua-dua belah konflik di Ukraine untuk Erdogan yang ekonominya sedang bergelut di bawah bebanan krisis mata wang yang menyaksikan inflasi melonjak 80 peratus.

Russia membekalkan Turkiye dengan lebih satu pertiga daripada gas aslinya dan lebih separuh daripada import bijirinnya.

Industri pelancongan Turkiye, yang merupakan sumber utama mata wang juga sangat bergantung kepada pelawat Russia yang berjumlah tujuh juta pada 2019, jumlah terbesar dari mana-mana negara. – Agensi